text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
8. mai 2001Nr. 74
Løgtingslóg um dagpening vegna sjúku v.m., sum seinast broytt við løgtingslóg nr. 143 frá 9. oktober 2020
Henda lóg hevur heimild í § 1 í ríkislóg nr. 315 frá 17. mai 1995; Lov om sociale ydelser på Færøerne.
Kapittul 1
Øki lógarinnar
§ 1. Lógin hevur til endamáls at veita fíggjarligan stuðul í sambandi við mista inntøku og /ella sjálvbodna trygging vegna sjúku, skaðatilburð og fráveru áðrenn føðing vegna heilsuvanda fyri móður ella barn.
Kapittul 2
Rætturin til dagpening
Orsøkir
§ 2. 1) Dagpeningur verður sambært hesari lóg veittur orsakað av óarbeiðsføri vegna sjúku, skaðatilburð og fráveru áðrenn føðing, vegna heilsuvanda fyri móður ella barn.
Stk. 2. Við partvísum óarbeiðsføri kann dagpeningur verða veittur við lægri upphæddum, eftir nærri reglum ásettar av landstýrismanninum.
Stk. 3. Dagpeningur verður tó ikki veittur í tann mun viðkomandi, sambært lóg, trygging ella sáttmála, frá arbeiðsgevara ella øðrum, hevur rætt til løn undir sjúku v.m. ella aðrar veitingar, sum eru endurgjald fyri mista inntøku vegna sjúku v.m.
Stk. 4. 2) 3) Persónur, sum hevur fingið løn undir sjúku, og sum framvegis er sjúkrameldaður í teirri løtu, hann fer úr starvinum, hevur framhaldandi rætt til dagpening restina av tíðarskeiðinum sambært § 12, stk. 2.
§ 2 a. 4) 5) 6) 7) Dagpeningur verður veittur persóni, sum er settur í sóttarhald av heilsumyndugleikunum, ella sum heilsumyndugleikarnir hava mælt til at fara í sóttarhald orsakað av COVID-19.
Stk. 2. Hóast ásetingina í § 4 kann persónur, sum hevur fingið tillutað fólkapensjón ella er fyltur 70 ár, og sum hevur fingið staðfest COVID-19, av heilsumyndugleikunum er settur í sóttarhald, ella sum heilsumyndugleikarnir hava mælt til at fara í sóttarhald orsakað av COVID-19, fáa dagpening.
Stk. 3. Dagpeningaupphæddin sbrt. stk. 2 verður roknað eftir § 8, stk. 1-3 og § 9, stk. 1 og 3, tó í mesta lagi 500 kr. um dagin, íroknað frítíðarløn.
Stk. 4. Eftirlønargjald verður ikki lagt aftrat dagpeningi sbrt. stk. 2.
Afturrindanarskipan fyri privatar arbeiðsgevarar
§ 2 b. 4) 5) 6) 7) Hóast § 2, stk. 3 og § 3, stk. 1 kann privatur arbeiðsgevari fáa afturrindaðar tær lønarútreiðslur, ið standast av, at starvsfólk, sum hevur rætt til løn undir sjúku, men annars lýkur vanligu treytirnar í hesi løgtingslógini, hevur fingið staðfest COVID-19, av heilsumyndugleikunum er sett í sóttarhald, ella heilsumyndugleikarnir hava mælt til at fara í sóttarhald orsakað av COVID-19.
Stk. 2. Hóast ásetingina í § 4, er persónur, sum hevur fingið tillutað fólkapensjón ella er fyltur 70 ár, fevndur av ásetingini í stk. 1.
Stk. 3. Upphæddin, sum verður afturrindað sbrt. stk. 1, verður roknað eftir § 8, stk. 1-3. Afturgjaldið er í mesta lagi tann upphædd, sum starvsfólkið vildi havt rætt til sbrt. § 9, um viðkomandi leyk treytirnar um rætt til dagpening eftir hesi løgtingslóg. Hjá mánaðarløntum kann arbeiðsgevari nýta seinast útgoldnu mánaðarlønina sum inntøkugrundarlag sbrt. § 8, stk. 1.
Stk. 4. Upphæddin, sum verður afturrindað sbrt. stk. 2, verður roknað eftir § 8, stk. 1-3. Afturgjaldið er í mesta lagi 500 kr. um dagin, íroknað frítíðarløn.
Stk. 5. Afturgjaldið sbrt. stk. 2 fevnir ikki um eftirlønargjald.
Stk. 6. Afturrindan sbrt. stk. 1 og 2 fevnir ikki um starvsfólk, sum heilt ella lutvíst kunnu røkja arbeiðið heimanífrá.
Persónsskarin
§ 3. 8) Dagpeningur kann veitast til løntakarar, herundir sjómenn, sum hava hýru, ella ætlandi skuldu hava hýru, við føroyskum ella útlendskum fari.
Stk. 2. Dagpeningur kann somuleiðis veitast:
1) útróðrarmonnum, sum rógva út við egnum ella annan mans fiskifari,
2) sjálvstøðugum vinnurekandi, sum ikki ella bert í lítlan mun hava leysa arbeiðsmegi aftrat sær, ella
3) persónum, sum hava teknað trygging sambært kap. 7.
Stk. 3. Dagpeningur kann somuleiðis veitast persónum, sum eru fevndir av stk. 1 ella 2, og hvørs børn ella hjúnafelagi gerast álvarsliga sjúk, um tað av lækna verður mett alneyðugt, at persónurin er um tann sjúka.
Stk. 4. Sum álvarslig sjúka eftir stk. 3 er at meta sjúka, har álvarsligur vandi er fyri lívinum ella heilsustøðuni hjá persóninum.
Stk. 5. 9) Dagpeningur kann somuleiðis verða veittur til foreldur, sum eru heima hjá sjúkum barni á barnsins fyrsta og øðrum sjúkradegi, um barnið er undir 14 ár. Hvørt av foreldrunum kann, sambært hesum stykki, í mesta lagi fáa dagpening í 10 dagar um árið.
§ 4. 10) 2) Rætt til dagpening hava persónar frá tí degi, teir eru vorðnir 16 ára gamlir. Hesin rættur dettur burtur frá tí 1. í mánaðinum eftir, at viðkomandi hevur fingið tillutað hægstu fyritíðarpensjón, fólkapensjón ella er fyltur 70 ár.
Burturfall
§ 5. Rætturin til at fáa dagpening dettur burtur, um ein persónur eftir áheitan frá lækna noktar at leggja seg inn á sjúkrahús, at móttaka neyðuga læknaviðgerð ella at luttaka í hóskandi uppvenjing, fyri at endurvinna mistan arbeiðsførleika.
Stk. 2.11) 2) Um persónur ikki luttekur ella viðvirkar til framhaldsviðgerð sbrt. § 19 a, t.e. ikki møtir til samrøðu, letur upplýsingar, viðvirkar í framhaldsviðgerð annars, ella tekur av tilboði um tiltak sambært lóg um arbeiðsfremjandi tiltøk, so kann Almannaverkið taka avgerð um at steðga veiting sambært hesi lóg.
Kapittul 3
Vanligar treytir
Bústaður og skattskylda
§ 6. Rætturin til dagpening er treytaður av føstum bústaði og fullari skattskyldu í Føroyum.
Stk. 2. Samsvarandi reglum í sáttmálum við onnur lond, kann landsstýrismaðurin áseta reglur um undantak frá treytunum í stk. 1.
Stk. 3. 1) Landsstýrismaðurin kann áseta serligar reglur um rættin til dagpening fyri persónar, sum ikki lúka treytirnar í stk. 1, men sum hava hýru við einum skipi, ið er skrásett í Føroysku Altjóða Skipaskránni.
Tilknýti til arbeiðsmarknaðin
§ 7. 2) Tann, ið seinastu 13 vikurnar undan sjúkrafráveruni hevur verið í løntum arbeiði í minst 120 tímar tilsamans, hevur rætt til dagpening frá 1. fráverudegi.
Stk. 2. Um persónur hevur verið burtur frá arbeiði orsakað av lógligum forfalli, verða seinastu 5 arbeiðsvikurnar hjá persóninum nýttar sum grundarlag ístaðin.
Stk. 3. 12) Í serligum førum kann Almannaverkið veita umsøkjarum dagpening, hóast teir hava arbeitt eitt lægri tímatal enn ásett í stk. 1, um tað verður prógvað, at starvssetanin annars skuldi halda fram. Setanarbrøkurin skal í minsta lagi samsvara við lutfalsliga tímatalið um vikuna sambært stk. 1. Landsstýrismaðurin ásetir nærri reglur um minstukrøv um vikutímatal, setanarlongd og aðrar treytir.
Stk. 4. 2) 12) Gjald úr arbeiðsloysisskipan ella aðrari líknandi skipan, er at javnmeta við vanligt lønt arbeiði sambært stk. 1, og gevur tí rætt til dagpening.
Stk. 5. 12) Persónur, ið hevði havt rætt til gjald úr arbeiðsloysisskipan ella aðrari líknandi skipan, um hann ikki gjørdist óarbeiðsførur vegna sjúku, hevur rætt til dagpening. Dagpeningur verður tá í fyrsta lagi veittur frá tí degi, umsókn er latin Almannaverkinum.
Stk. 6. 12) Rætturin til dagpening eftir stk. 5 er treytaður av, at umsøkjarin hevur latið umsókn til arbeiðsloysisskipan ella aðra líknandi skipan í seinasta lagi 30 dagar frá tí, at seinasta starvssetanin helt uppat. Gevur umsøkjarin Almannaverkinum samtykki at avgreiða umsókn og viðkomandi viðurskifti mótvegis arbeiðsloysisskipan ella aðrari líknandi skipan, verður umsóknin roknað sum latin inn, tá hon er Almannaverkinum í hendi.
Kapittul 4
Dagpeningaveitingin
Inntøkugrundarlagið
§ 8. Dagpeningaveitingin verður vanliga ásett við grundarlagi í miðalinntøkuni seinastu 5 vikurnar undan sjúkrafráveruni. Um inntøkan orsakað av lógligum forfalli er lækkað í hesum tíðarskeiðinum, verða seinastu 5 arbeiðsvikurnar ístaðin nýttar sum grundarlag.
Stk. 2. Hevur viðkomandi, beint undan sjúkrafráveruni, verið í starvi styttri enn 5 vikur, verður dagpeningaveitingin ásett við grundarlagi í miðalinntøkuni hetta styttra tíðarskeiðið, um ætlanin var, at arbeiðið skuldi halda áfram gjøgnum alt veitingartíðarskeiðið.
Stk. 3. Í eini arbeiðssetan við skiftandi arbeiðstíðum ella inntøkum, kann eitt longri og meira umboðandi tíðarskeið ásetast sum útrokningargrundarlag, enn tað í stk. 1 nevnda.
Stk. 4. Fyri sjálvstøðug vinnurekandi, fevnd av § 3, stk. 2, nr. 2, sum ikki hava A-inntøku, verður seinasta álíknaða inntøkuárið nýtt sum grundarlag.
Dagpeningaupphæddin
§ 9. Dagpeningaveitingin er væntaða mista inntøkan, roknað sambært § 8.
Stk. 2. 2) Dagpeningaveitingin er tó í mesta lagi 80% av lønini sambært sáttmála millum Føroya Arbeiðsgevarafelag og Føroya Arbeiðarafelag, við tí í lóg ásetta vikutímatalinum hjá ófaklærdum, rundað til nærmastu heilu krónuupphædd.
Stk. 3. Av dagpeningaveitingini verður eisini veitt frítíðarløn, sum fer í grunn.
Stk. 4. 13) Bundna eftirlønargjaldið sbrt. løgtingslóg um eftirløn verður lagt afturat dagpeningaveitingini.
Stk. 5. 13) Upphæddir roknaðar fyri eina viku, og sum eru lægri enn 10% av tí hægstu dagpeningaupphæddini, verða ikki útgoldnar.
Stk. 6. 13) Um dagpeningurin saman við øðrum regluligum útgjaldingum, tó undantikið almennari hjálp, verður hægri enn væntaða arbeiðsinntøkan sambært § 8, verður dagpeningurin lækkaður við einari samsvarandi upphædd.
Stk. 7. 2) 13) Almannaverkið almannakunnger mest loyvdu dagpeningaveiting sambært stk. 2.
Kapittul 5
Umsóknarfreistir
§ 10. 2) 12) Verður umsókn um dagpening móttikin á Almannaverkinum í seinasta lagi 60. dagin aftaná 1. fráverudag, kann dagpeningur játtast frá og við 1. fráverudegi.
Stk. 2. 2) 12) Verður umsóknin móttikin á Almannaverkinum seinni enn ásett í stk. 1, kann dagpeningur bert játtast frá móttøkudegnum.
Stk. 3. 2) 12) Um serligar orsøkir tala fyri tí, kann Almannaverkið víkja frá freistini í stk. 1. Sum serligar orsøkir er at rokna uttanífrá komandi hending, sum umsøkjarin ikki hevur ræði á, og sum í avgerandi mun hevur forðað fyri, at umsóknin verður latin inn rættstundis.
Stk. 4. 2) 12) Dagpengamóttakarin hevur sjálvur ábyrgdina av, at umsóknin verður latin Almannaverkinum rættstundis. Umsóknarblað, sum Almannaverkið útflýggjar, skal nýtast.
Stk. 5. Fyri persónar, fevndir av § 2, stk. 4, er fyrsti fráverudagur í stk. 1 - 3 at skilja sum fyrsti sjúkradagur uttan løn.
§ 10 a. 4) 6) 7) Verður umsókn um afturrindan sbrt. § 2 b móttikin á Almannaverkinum í seinasta lagi 90. dagin aftaná 1. fráverudag, kann afturrindan játtast frá og við 1. fráverudegi.
Stk. 2. Verður umsóknin móttikin á Almannaverkinum seinni enn ásett í stk. 1, kann afturrindan bert játtast frá móttøkudegnum.
Kapittul 6
Útgjaldingin
§ 11. Dagpeningaveitingin verður goldin afturút fyri eina viku í senn.
Dagpeningatíðarskeiðið
§ 12. Útgjaldingin av dagpeningi heldur uppat, tá móttakarin aftur er arbeiðsførur, uttan mun til, um hann fer í vinnu aftur ella ikki.
Stk. 2. 10) Dagpeningur verður í mesta lagi veittur í 40 vikur frá 1. fráverudegi í einum 12 mánaða skeiði.
Stk. 3. 14) 2) 3) Hóast ásetingina í stk. 2, kann dagpeningur verða veittur í upp til 2 ár í málum um arbeiðsskaða, sum eru fráboðað Vanlukkutryggingarráðnum, og sum verða viðgjørd eftir løgtingslógini um trygging móti avleiðingunum av arbeiðsskaða (Arbeiðsskaðatryggingarlógin).
§ 13. 2) 3) Tá dagpeningarætturin er brúktur sambært § 12, stk. 2, í einum samanhangandi tíðarskeiði, kann dagpeningur bert útgjaldast í einum framhaldandi dagpeningatíðarskeiði, um viðkomandi aftur hevur verið arbeiðsførur, og í byrjanini av nýggja sjúkratíðarskeiðinum, lýkur treytirnar í § 7.
Stk. 2. 2) 3) Persónur, sum hevur tryggjað seg sambært kap. 7, og sum hevur brúkt dagpengarættin upp sambært § 12, stk. 2, skal ístaðin prógva, at hann aftur hevur verið arbeiðsførur, og at tað eru gingnar minst 5 vikur, innan hann av nýggjum er vorðin sjúkrameldaður.
Kapittul 7
Sjálvboðin trygging
Upptøkutreytir
§ 14. Sjálvstøðug vinnurekandi kunnu tryggja sær dagpening sambært hesari lóg frá 1. fráverudegi.
Stk. 2. 15) (Strikað).
§ 14 a. 15) Stjórar í egnum feløgum kunnu tryggja sær dagpening sambært hesari lóg frá 1. fráverudegi.
Stk. 2. Stjóri í egnum felag kemur undir stk. 1, um:
1) felagið hevur avmarkaða ábyrgd fyri eigaran í felagnum,
2) persónurin eigur beinleiðis 100% av ognarlutunum í felagnum, og
3) felagið umframt stjóran ikki ella bert í lítlan mun hevur leysa arbeiðsmegi afturat sær.
Stk. 3. Hevur eitt felag fleiri stjórar, koma teir undir stk. 1, um teir tilsamans eiga beinleiðis 100% av ognarlutunum í felagnum, og felagið annars lýkur treytirnar í stk. 2.
§ 15. 15) Persónar, sum burturav ella í mestan mun eru sjálvstøðug vinnurekandi ella stjórar í egnum feløgum sambært § 14 a, kunnu tekna trygging við fullari dagpengaupphædd sambært § 9, stk. 2.
Stk. 2. Landsstýrismaðurin ásetir í kunngerð nærri reglur fyri sjálvbodnu tryggingarnar.
§ 16. 2) Umsókn um trygging av dagpeningi, kann ikki latast inn, meðan tryggingartakarin er óarbeiðsførur. Tað sama er galdandi, um tryggingartakarin er munandi viknaður, ella vandin fyri sjúku er munandi øktur. Til at meta, um heilsutreytirnar eru uppfyltar, kann um neyðugt krevjast læknaváttan, sum Almannaverkið rindar.
Tíðaravmarkingar
§ 17. Persónur fær rætt til dagpening 4 vikur eftir, at umsóknin um upptøku í sjálvbodnu tryggingina er innlatin, og tryggingargjaldið er goldið.
Stk. 2. Um framhaldandi gjald til sjálvbodnu tryggingina ikki er inngoldið í seinasta lagi ein mánað eftir gjaldkomudagin, dettur tryggingin burtur.
Stk. 3. Avmarkingarnar í rættinum til dagpening sambært § 12 eru eisini galdandi fyri sjálvbodnu tryggingarnar.
§ 17 a. 4) 6) 7) Um frávera er orsakað av viðurskiftum, sum viðvíkja COVID-19, sbr. § 2 a, stk. 1, fær persónur, hóast §§ 16 og 17, stk. 1, rætt til dagpening dagin eftir, at umsókn um upptøku í sjálvbodnu tryggingina er latin inn.
Burturfall ella lækking
§ 18. Um inntøku- og arbeiðsviðurskiftini broytast munandi soleiðis, at viðkomandi tað seinasta árið ikki hevur lokið treytirnar í § 15, stk. 1, dettur tryggingin burtur.
Kapittul 8
Dagpeningur vegna arbeiðsskaða
§ 19. 16) Persónar, hvørs mál eru fráboðað Vanlukkutryggingarráðnum sum arbeiðsskaðamál, fáa dagpening eftir vanligu reglunum í lógini.
Kapittul 8 a 11)
Framhaldsviðgerð
§ 19 a. 2) Almannaverkið skal framhaldsviðgera mál um dagpening sambært hesi lóg og meta um útlitini fyri, at viðkomandi kann varðveita ella fáa tilknýti aftur til arbeiðsmarknaðin, ella um viðkomandi hevur tørv á tiltaki sambært lóg um arbeiðsfremjandi tiltøk.
Stk. 2. 2) Tá persónur hevur fingið sjúkradagpening í 60 dagar, hevur viðkomandi skyldu til, eftir áheitan frá Almannaverkinum, at møta til samrøðu við atliti til at gera meting sbrt. stk. 1. Almannaverkið kann víkja frá kravinum um samrøðu, um viðurskifti hjá tí einstaka tala fyri hesum, ella um útlit eru fyri, at viðkomandi í nærmastu framtíð aftur er í arbeiði.
Kapittul 9
Fígging
§ 20. Dagpeningur verður goldin av landskassanum.
Stk. 2. 16) 17) 2) 15) Arbeiðsgevarin afturrindar landskassanum tær útreiðslur, ið standast av, at Almannaverkið rindar 1. og 2. fráverudag sambært hesi lóg, tó undantikið í teimum førum, har ongin arbeiðsgevari er. TAKS krevur inn peningin frá arbeiðsgevaranum.
Stk. 3. 16) 17) 2) Gjaldsfreistin fyri kravinum sambært § 20, stk. 2, 1. pkt. er verandi mánaði umframt 30 dagar eftir, at Almannaverkið hevur skrivað uppgerð út.
Stk. 4. 17) Um dagpeningurin ikki verður goldin rættstundis sambært stk. 3, verður renta roknað av kravinum við 0,7% um mánaðin frá 1. degi í tí mánaði, sum kemur eftir, at dagpeningurin skuldi verið goldin, og til goldið er.
Stk. 5. 17) Dagpeningur, ið er fallin til gjaldingar, kann, saman við rentum og innkrevjingarkostnaði, verða innheintaður við panting.
Stk. 6. 17) 15) TAKS fremur panting sambært stk. 5 eftir reglunum í skattalógini fyri innkrevjing av skattum.
§ 20 a. 4) 6) 7) Dagpeningur veittur sbrt. §§ 2 a og 2 b er undantikin kravinum um afturrindan sbrt. § 20, stk. 2.
§ 21. 15) Gjaldið til sjálvbodnu tryggingina er 3.000 kr. fyri hálvárið fyri hvønn tryggjaðan.
Stk. 2. 15) Gjaldið verður javnað sambært sáttmála millum Føroya Arbeiðsgevarafelag og Føroya Arbeiðarafelag, rundað til næstu 10 kr.
Stk. 3. 15) Landsstýrismaðurin ásetir nærri reglur um innkrevjing av gjaldi, burturfall, útmelding o.a.
Kapittul 10
Umsiting
§ 22. 2) Almannaverkið umsitur hesa lóg.
Stk. 2. Landsstýrismaðurin kann leggja umsitingina av lógini heilt ella partvíst til annan myndugleika.
§ 23. 2) 12) Arbeiðsinntøkan og starvssetanin skal skjalprógvast av arbeiðsgevaranum á oyðublað, sum Almannaverkið útflýggjar.
Stk. 2. 2) Óarbeiðsføri og longdin av óarbeiðsførinum skal skjalprógvast við læknaváttan. Læknaváttanin verður goldin av Almannaverkinum.
Stk. 3. 9) Verður óarbeiðsføri staðfest sambært § 3, stk. 5, er váttan frá arbeiðsgevara javnsett við læknaváttan.
Stk. 4. 11) Landsstýrismaðurin ásetur í kunngerð nærri reglur um læknaváttanir.
§ 23 a. 11) 2) Áðrenn samrøðu sbrt. § 19 a, stk. 2 verður læknaváttan innheintað. Almannaverkið ger við støði í læknaváttanini eina heildarmeting av sjúkuni, og hvørja ávirkan sjúkan hevur fyri arbeiðsførleikan.
Stk. 2. 2) Tá persónur hevur fingið sjúkradagpening í 60 dagar, skal Almannaverkið bólka hvørt einstakt dagpengamál sum:
1) mál, har dagpeningamóttakarin vendir aftur á arbeiðsmarknaðin um stutta tíð,
2) mál, har vandi er fyri langtíðarsjúku, ella vandi er fyri arbeiðsførleikanum, og
3) mál, har sjúkan fer at viðføra langtíðarfráveru.
Stk. 3. 2) Framhaldsviðgerð sbrt. § 19 a verður framd sambært bólking í stk. 2 við denti á nr. 2 og nr. 3. Almannaverkið broytir bólking eftir meting.
§ 23 b. 4) 6) 7) Við staðfesting av COVID-19 ella við óarbeiðsføri sbrt. §§ 2 a og 2 b er váttan frá arbeiðsgevara javnsett við læknaváttan. Í førum, har Almannaverkið metir tað neyðugt, kann læknaváttan krevjast.
§ 24. 2) Almannaverkið kann frá viðkomandi persónum, myndugleikum og feløgum, sum hava innlit í viðurskiftini, krevja upplýsingar, sum mugu metast neyðugar fyri viðgerðina og avgerðina í málinum.
Stk. 2. Eftir samráðingar við Føroya læknafelag ásetir landsstýrismaðurin eftir nærri reglum gjøldini fyri og innihaldið í læknaváttanunum.
Kapittul 11
Kærumøguleiki
§ 25. 10) 2) Avgerðir eftir hesi lóg, sum eru tiknar av Almannaverkinum ella øðrum myndugleika sambært § 22, stk. 2, kunnu kærast til Kærunevndina í almanna- og heilsumálum innan 4 vikur eftir, at avgerðin er fráboðað viðkomandi.
Stk. 2. Um serligar orsøkir tala fyri tí, kann kærunevndin víkja frá kærufreistini.
Kapittul 12
Afturgjald og úttøka
Afturgjald
§ 26. 2) Hevur nakar av órøttum fingið dagpening, og átti hann at verið vitandi um hetta, skal hendan upphæddin gjaldast aftur. Tað sama er galdandi, um orsøkin er vantandi ella skeivar upplýsingar frá viðkomandi, sum hesin hevur skyldu at lata Almannaverkinum.
Stk. 2. Afturgjaldingin kann fremjast við at afturhalda í dagpeningi og kann eisini krevjast afturhildin í løn v.m. eftir reglunum um innkrevjan av persónligum skatti.
§ 27. 2) Um persónur eftir metan Almannaverksins hevur rætt til løn undir sjúku sambært lóg ella sáttmála, og arbeiðsgevarin sýtir at gjalda slíka løn, rindar Almannaverkið persóninum dagpening eftir vanligu reglunum og krevur, um neyðugt við rættargangi, arbeiðsgevaran eftir goldna dagpeninginum.
Úttøka v.m.
§ 28. Krøv um veitingar eftir hesi lóg kunnu ikki gerast til mál fyri úttøku ella aðrari rættarsókn. Avtalur um slík krøv eru ógildugar.
Kapittul 13
Revsiásetingar
§ 29. 2) Við bót sektast, um ikki harðari revsing er ásett í revsilógini, tann, sum gevur Almannaverkinum skeivar ella villleiðandi upplýsingar ella tigur við upplýsingum, sum hann hevur skyldu at lata Almannaverkinum.
Stk. 2. 2) Við dóminum kunnu áleggjast dagbøtur, til upplýsingin verður latin Almannaverkinum.
Stk. 3. Er lógarbrotið framt av einum partafelagi, lutafelagi ella líknandi, kann tað áleggjast felagnum sektarábyrgd.
Kapittul 14
Gildiskoma og skiftisreglur
Gildiskoma
§ 30. Henda lóg kemur í gildi 1. juni 2001.
Stk. 2. Samstundis sum henda lóg fær gildi, fer úr gildi Lovbekendtgørelse nr. 102 af 02.03.1988 om dagpenge ved sygdom eller fødsel, sum seinast broytt við løgtingslóg nr. 94 frá 13.06.1995.
Skiftisreglur
§ 31. Persónur, sum hevur teknað sjálvbodna trygging eftir § 14 í Lovbekendtgørelse nr. 102 af 02.03.1988 við seinni broytingum, og sum er sjúkrameldaður, tá hendan lógin fær gildi, varðveitir rætt sín til dagpening restina av sjúkratíðarskeiðinum, tó í mesta lagi restina av veitingartíðarskeiðinum, sambært § 12, stk. 2.
1) Broytt við løgtingslóg nr. 101 frá 20. desember 2002. § 2 í hesi lóg ljóðar soleiðis: “Løgtingslógin fær virknað frá 1. juni 2001.”
2) Broytt við løgtingslóg nr. 151 frá 20. desember 2012, har § 2 ljóðar soleiðis: “Henda løgtingslóg kemur í gildi 1. januar 2013. § 3 Fyritíðarpensjónistur, ið er sjúkur og sum fær sjúkradagpening, tá henda lógin kemur í gildi, varðveitir rætt sín til dagpening restina av samanhangandi sjúkratíðarskeiðnum, tó í mesta lagi 40 vikur frá 1. fráverudegi í einum 12 mánaða skeiði.”
3) Broytt við løgtingslóg nr. 54 frá 4. mai 2017, har § 2 ljóða soleiðis: “Stk. 1. Henda løgtingslóg kemur í gildi 1. juli 2017. Stk. 2. Umsókn um dagpening, sum fevnir um fráverutíðarskeið, sum byrjar áðrenn 1. juli 2017, verður viðgjørd eftir reglunum í dagpeningalógini, sum galda áðrenn 1. juli 2017.”
4) Broytt við løgtingslóg nr. 24 frá 18. mars 2020, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd og hevur virknað frá 12. mars 2020 og fer úr gildi 30. juni 2020. Stk. 2. Umsóknir sbrt. hesi løgtingslóg, sum eru fyri tíðarskeiðið frá 12. mars 2020 til og við 30. juni 2020, men sum ikki eru Almannaverkinum í hendi ella ikki eru liðugt viðgjørdar, áðrenn løgtingslógin fer úr gildi, verða viðgjørdar sbrt. reglunum í hesi løgtingslóg.”
5) Broytt við løgtingslóg nr. 42 frá 7. apríl 2020, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd og hevur virknað frá 12. mars 2020 og fer úr gildi 30. juni 2020. Stk. 2. Umsóknir sbrt. hesi løgtingslóg, sum eru fyri tíðarskeiðið frá 12. mars 2020 til og við 30. juni 2020, men sum ikki eru Almannaverkinum í hendi ella ikki eru liðugt viðgjørdar, áðrenn løgtingslógin fer úr gildi, verða viðgjørdar sbrt. reglunum í hesi løgtingslóg.”
6) Broytt við løgtingslóg nr. 130 frá 14. august 2020, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd og hevur virknað frá 1. juli 2020 og fer úr gildi 31. august 2020. Stk. 2. Umsóknir sbrt. hesi løgtingslóg, sum eru fyri tíðarskeiðið frá 1. juli 2020 til og við 31. august 2020, men sum ikki eru Almannaverkinum í hendi ella ikki eru liðugt viðgjørdar, áðrenn løgtingslógin fer úr gildi, verða viðgjørdar sbrt. reglunum í hesi løgtingslóg.”
7) Broytt við løgtingslóg nr. 143 frá 9. oktober 2020, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd og hevur virknað frá 1. september 2020 og fer úr gildi 1. februar 2022. Stk. 2. Umsóknir sbrt. hesi løgtingslóg, sum eru fyri tíðarskeiðið frá 1. september 2020 til hendan løgtingslóg fer úr gildi, men sum ikki eru Almannaverkinum í hendi ella ikki eru liðugt viðgjørdar, áðrenn løgtingslógin fer úr gildi, verða viðgjørdar sbrt. reglunum í hesi løgtingslóg.”
8) Broytt við løgtingslóg nr. 88 frá 8. mai 2003.
9) Broytt við løgtingslóg nr. 62 frá 26. mai 2011, har § 2 ljóðar soleiðis: “Hendan løgtingslóg kemur í gildi 1. januar 2012.”
10) Broytt við løgtingslóg nr. 165 frá 22. desember 2009, har § 2 er soljóðandi: “Stk. 1. Henda løgtingslóg kemur í gildi 1. januar 2010. Stk. 2. Fólkapensjónistur, ið er sjúkur og sum fær sjúkradagpening, tá lógin kemur í gildi, verður ikki ávirkaður av broytingini í § 1, nr. 1, fyrr enn játtaða dagpeningatíðarskeiðið er úti.”
11) Broytt við løgtingslóg nr. 66 frá 15. mai 2012, har § 2 ljóðar soleiðis: “Henda løgtingslóg kemur í gildi 1. januar 2013.”
12) Broytt við løgtingslóg nr. 117 frá 24. november 2016 har § 2 ljóðar soleiðis: “Stk. 1. Henda løgtingslóg kemur í gildi 1. januar 2017. Stk. 2. Samstundis fer løgtingslóg nr. 30 frá 19. mai 2004 um sjúkratrygd til fiskimenn úr gildi. Stk. 3. Umsókn um sjúkratrygd, sum fevnir um fráverutíðarskeið, sum byrjar í 2016, verður viðgjørd eftir reglunum í løgtingslógini um sjúkratrygd til fiskimenn, og sjúkratrygd verður í mesta lagi veitt í samfeldar 75 dagar. Stk. 4. Umsókn um dagpening, sum fevnir um fráverutíðarskeið, sum byrjar í 2016, verður viðgjørd eftir reglunum í dagpeningalógini, sum galda áðrenn 1. januar 2017.”
13) Broytt við løgtingslóg nr. 153 frá 12. desember 2018, har § 2 ljóðar soleiðis: “Henda løgtingslóg kemur í gildi 1. januar 2019.”
14) Broyt við løgtingslóg nr. 176 frá 22. desember 2009, har § 2 ljóðar soleiðis: “Henda løgtingslóg kemur í gildi 1. januar 2010.”
15) Broytt við løgtingslóg nr. 86 frá 29. mai 2017, har § 2 ljóðar soleiðis: “Stk. 1. Henda løgtingslóg kemur í gildi 1. juli 2017. Stk. 2. Tryggingargjøld, sum eru goldin fyri tíðarskeiðið 1. juni 2016 og til 31. mai 2017, eru galdandi fyri tíðarskeiðið og fram til 30. juni 2017.”
16) Broytt við løgtingslóg nr. 66 frá 2. mai 2003, har § 2 ljóðar soleiðis: “Henda løgtingslóg kemur í gildi 1. apríl 2003.”
17) Broytt við løgtingslóg nr. 9 frá 30. mars 2004.


c: text/html

text:
Rútarkongur (rútarkonagsættin)
Neocyttus helgae (Holt & Byrne, 1908)
Stødd: Rútarkongur verður upp í umleið 30 cm langur.
Dýpi: Hann er djúpvatnsfiskur úr 900 m niður á 1200 m. Vestan fyri Føroyabanka er hann fingin á 1000 m dýpi.
Teinar: R VI + 34-36; G IV + 30-32.
Litur: Hann er gráligur, kanska ljósagulbrúnligur. Kápa og fjaðrar eru dimmar.
Lýsing: Rútarkongur er smalur og høgur fiskur, umleið líka langur sum høgur, mestsum ein fýrkantur settur upp á hornið. Ryggfjøðurin og gotfjøðurin byrja á hornunum, ovast og niðast, fremst við hørðu teinunum, og síðan teir bleytaru aftur til klingruna. Hann hevur heldur smáar uggafjaðrar. Búkfjaðrarnar eru smáar. Stórur píkur fremst í teimum. Hann hevur lítlan stert, lítlan kjaft og stór eygu. Strikan er bogin yvir uggafjøðurini.
Eyðkenni: Tað sermerkta kropsskapið. Hørðu teinarnir í búkfjaðrunum, rygg- og gotfjøðurini.
Týdningur: Hann hevur ikki vinnuligan týdning.
da: Falsk havgalt, en: False boarfish, ís: Gøltur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Pætursfiskar Zeiformes
Í Pætursfiskahópinum eru 6 ættir, 16 slektir og 32 sløg.
Undir Føroyum eru 2 ættir, ið hava eina slekt og eitt slag í part:
Pætursfiskarnir hava stórt høvd, ofta við skáksettum kjafti, ið kann skjótast fram.
Teir eru hávaksnir og tunnir, flestu eru stóroygdir.
Fjaðrarnar hava fleiri ella færri harðar teinar. Allir liva teir í sjónum.

robotstxt: allowed

filter: keep


text:
Sandavágur
Sandavágur er landnámsbygd. Í Eingjartoftum, við Mataránna og norðuri í Toftini í Sandavági eru fornir bústaðir funnir, tíðarmerktir til víkingaøld. Á várið 1917 varð rúnarsteinur funnin í Eingjartoftum. Á steininum stendur, týtt: “Torkil Onundarson eystmaður av Rogalandi bygdi henda stað fyrst”. Steinurin er til skjals í Sandavágs kirkju.
Trøllkonufingur
Eystanfyri Sandavág er Trøllkonufingur, sum er ein 313 metur høgur tindur. Tey gomlu søgdu, at hetta er fingurin á einari trøllkonu, sum ætlaði at blaka Vágar vestur til Íslands. Tá ið sólin kom upp, varð hon til stein og søkk í hav. Søgn er, at einaferð gjørdi ein maður tað roysni at klíva upp á toppin á Trøllkonufingri. Tá ið hann var niðuraftur komin, sá hann, at hann hevði gloymt annan vøttin eftir. Og so errin var hann nú, at hann fór upp aftur eftir honum. Men tá datt hann oman. Í 2015 eydnaðist fýra djørvum monnum fyrstu ferð, prógvfast, at klintra upp á toppin á Trøllkonufingri.
Kirkjan
Bakkin fram við sandinum var nevndur Kirkjubakkin. Har var kirkja og kirkjugarður. Av tí at brimið máaði undan kirkjugarðinum, varð hann í 1741 fluttur norður á Oyruna, har nýggj kirkja sama ár varð bygd. Núverandi kirkjan er bygd í 1917 og er fjórða kirkjan á hesum stað. Magnus á Kamarinum teknaði kirkjuna, og stóð fyri byggingini.
Sagnir um sjórænarar
Uppi í bønum, uttan fyri Skarvatanga, eru toftir av lítlari húsagrund, rópt Vakhús. Í sjórænaratíð sótu fólk her og hildu vakt. Annað slíkt stað er uppi á Manssetri. Eitt annað pláss, sum eisini vísir aftur til sjórænaratíðina, er toftin uppi á Palli. Her stóð hús, sum sandavágsfólk nýttu at krógva seg í fyri sjórænarunum.
Løgmansgarður og sýslumanssæti
Árini 1555 til 1816 búði løgmaður í Sandavági og hevði Steigagarð leiguleysan í festi. Frá 1670 og til 1913 var sýslumanssæti í Vágum eisini staðfest í Sandavági.
Skúlin
Søgnin sigur, at Peter Araboe helt skúla í Sandavági í 1700 árunum, tá hann búði har. Frá 1829 til um 1845 var Jørgen Frans Jacobsen úr Miðvági, ferðalærari í Sandavági. Í 1873 var Jakob Jakobsen settur lærari fyri Miðvág og Sandavág. Í Sandavági helt hann skúla í húsunum hjá Gamla sýslumanni, men í 1875 vórðu eini sethús umbygd til skúla, og var skúli hildin har til 1896, tá nýggjur skúli varð bygdur. Hans Andrias Djurhuus, skald, var lærari frá 1909 til 1916. Í 1961 varð felagsskúli við fimleikarhøll tikin í brúk á Giljanesi; stórur partur av hesum skúla varð tikin niður aftur í 2012. Í 1983 var ítróttarhøllin bygd. Nýggi og stásiligi skúlabygningurin á Giljanesi stóð liðugur í 2014.
Úti á Bakka
Úti á Bakka vóru seks pakkhús, fimm eru til enn. Í Bartalstovupakkhúsinum, sum er frá 1870, var fyrsti handilin í Sandavági. Í pakkhúsunum varð tikið ímóti fiski og fiskur arbeiddur.
Fiskastykkið úti á Gjógv er umvælt í 2015. Upprunaliga varð fiskurin borin út á fiskastykkið í grótleypi, seinni varð jarnbreyt gjørd.
Kendir sandavágsmenn
U. Hammershaimb, 1819-1909, varð føddur á Steig í Sandavági. Faðir hansara var seinasti løgmaðurin í Sandavági. Hammershaimb var prestlærdur, próvstur Føroya í mong ár, og málkønur. Og er faðir at tí føroyska skriftmálinum, sum hann evnaði í 1846. Í 1919 var minnisvarði reistur í Sandavági til minnis um Hammershaimb. H.C.W. Tórgarð, arkitekur, teknaði og Petur Arge stóð fyri arbeiðinum.
Jens Pauli Heinesen, 1932-2011, var sera virkin rithøvundur, fekk tríggjar ferðir virðisløn M.A. Jacobsens og í 1999 fekk hann Mentanarprís Landsins. Í 2016 var minnisvarði reistur honum í Sandavági.
Sandavágur varð best røkta bygd árini, 1997, 2003 og 2008.


text:
Søgur
-
Merkisdagur á Glasi fyri trúgvum starvsfólkum21. apríl 2021
Tá fólk støðast leingi á arbeiðsplássinum er okkurt, sum bendir á, at her er gott at vera. Her á Glasi eru flei...
-
UNDIRVÍS Á GLASI: STØRV Á GYMNASIALUM MIÐNÁMI OG YRKISNÁMI LEYS AT SØKJA19. apríl 2021
Glasir er Føroya størsti undirvísingarstovnur við yvir 1.500 næmingum, lærlingum og lesandi og 250 starvsfólkum. ...
-
SKEIÐ: FYRBYRG PRÓVTØKUÓTTA12. apríl 2021
Hvussu handfari eg próvtøkuótta? Tað er vanligt at gerast óttafullur, tá man skal avrika og verða dømdur fyri a...
-
50 lærlingar fingið prógv á Glasi7. apríl 2021
Tað er ikki á hvørjum degi, at 50 nýggir sveinar fáa prógv og eru til reiðar at fara undir sína yrkisleið og r...
-
Skrubba av, skrubb …7. apríl 2021
Skrubb er ein plága, sum onkuntíð ger um seg og smittar, har fólk savnast - eitt nú í barnagørðum, skúlum og ar...
-
Boliviahjálpin 2021: Innsavning av peningi frá 19. til 24. mars18. mars 2021
HJÁLPIÐ OKKUM AT HJÁLPA Hvørt ár savna vit næmingar á Glasi pening inn til føroysku menningarverkætlanina í...
-
Hægri nám: Freistin at søkja inn á útbúgvingarnar innovatión og íverksetan, marknaðarførslubúskapur og framleiðslutøkni er 1. juni 202117. mars 2021
Til ber at søkja inn á tríggjar fulltíðar útbúgvingar í summar. Hesar eru og Innovatión og íverksetan, Markna...
-
UNGT VIRKI 2021: PESTO ÚR ÓKRÚTI VANN KAPPINGINA5. mars 2021
Næmingar á Glasir vunnu Ungt Virki 2021. Finalan í Ungum Virki hevur verið í SMS í dag, har bólkurin Rávan, man...
-
UNGT VIRKI4. mars 2021
Nú fríggjadagin 5. mars verður tiltakið Ungt Virki á Torginum í SMS. Ungt Virki er eitt tilboð til allar miðná...
-
Tór á Kamarinum roknar seg fram í lívinum3. mars 2021
Søgan um Tór er ikki heilt vanlig. Og Tór er ikki heilt vanligur. Fyri nøkrum árum síðani var lítið, sum talað...


text:
Rani - Ein nýggj byrjan
Bókadeild Føroya Lærarafelags
- Síður: 79.0
- Útgávuár: 2014
- Upprunamál: føroyskt
- Innbinding: heft
- Rithøvundur: Ingun Christensen
- Myndir: Perma: Herdis Jakobsen
Rani flytir út á bygd saman við mammuni og systrini. Pápin og mamman eru skild, og nú skal Rani byrja av nýggjum á heilt øðrum staði og finna sær aðrar vinir.
Hetta er ikki lætt, tí at fleiri av nýggju floksfelagunum hyggja ikki at honum við blíðum eygum. Tað hevur við sær, at samstundis sum Rani skal berjast við longsulin eftir pápanum og sorgina yvir, at foreldrini ikki longur eru saman, skal hann eisini stríðast við at fóta sær í spildurnýggjum umhvørvi.


text:
Lucas Jacobsøn Debes var føddur í Stubbekøbing í Danmark í 1623. Hann tók studentsprógv frá skúla í Slagelse í 1647 og fór til Keypmannahavnar at lesa gudfrøði. Aftan á at hava lokið prógv gjørdist hann fyrst kapellanur í Tórshavn og frá 12. juli 1652 sóknarprestur í Suðurstreymoyar prestagjaldi. Samstundis var hann rektari við Latínskúlan.
Í 1667 gjørdist hann varapróstur og í 1670 próstur. Lucas Debes kom at virka í oyggjunum í tí harðrendu Gabelstíðini, tá embætismannavaldið trælkaði hin minni menta føroyingin. Tað er einki at taka seg aftur í, at Lucas prestur í mongum lutum kendi seg sum føroying, og í øllum viðurskiftum vardi hann hin minni menta. Rættartræturnar, hann alla Føroyatíð sína hevur við embætismenninar her í Føroyum, eru fullgott prógv um hetta.
Hann andaðist í Føroyum 28. sept. 1675.
"Færoæ & Færoa Reserata"
Bókin kom út í 1673, aftan á at Lucas Debes hevði verið eina ferð í Keypmannahavn; hon verður enn mett at vera eitt sera álítandi og dygdargott verk millum Føroya-frásagnir. Hon byrjar við, at høvundurin ognar teimum trimum dønunum Peter Reets, Peter Griffenfeld og Frideric von Gabel bókina. Helst ger hann hetta í eini roynd at leggja niður sjógv millum seg og danskar myndugleikar. Vit kunnu so hyggja at teim ymsu pørtunum: 1. kap: »Om Færøes Land udi sig self oc udi sine Omstændigheder. — a. Færøes land. b. Færøes vand. c. Færøes luft.« — 2. kap: »Om landets Fructbarhed«. 3. kap: »Om vandets Fructbarhed«. — 4. kap: »Om Færøes Bebyggelse oc Indbyggernis Bedrifter«. — 5. kap: »Om Indbyggernis Qvaliteter« — 6. kap: »Om Politien«. — 7. kap: »Om Religionen«. — 8. kap. »Om Spøgelser oc Satans Anfectelser udi Færøe«. Bókin man hava vakt miklan ans, tí longu í 1675 kemur hon í enskari týðing, og partar av henni verða týddir til íslendskt rættiliga tíðliga. Í 1757 kemur hon í týskari týðing. Í Føroyum kemur bókin sum framhaldstilfar í »Tingakrossi« 2. árg. 1902, Jákup Dahl gevur verkið út í 1903 og Einar Joensen í 1950. Til endans er at nevna útgávu frá 1963, sum danin Jørgen Rischel hevur staðið fyri. Hann gevur 1. útgávuna út stavrætt og skrivar rúgvismiklan og sera fródligan inngang um verkið.
Úr: Árni Dahl: Bókmentasøga I-III. Fannir. 1980-83.


text:
Um 6 ára aldur fer tann fyrsta tonnin hjá børnum at loynsa. Sjálvt um hetta kann hava ampa og ótryggleika við sær, er tað orsøk til at vera errin.
Bókin svarar greitt og lætt skiljandi vanligum spurningum sum:
Hví byrja tenn at loysna?
Hvat kemur aftan á barnatenn?
Hvørjum er ein tonn gjørd av?
Hvussu blíva tenn sjúkar?
Hvussu verða mínar tenn verandi frískar?
Tað, sum ger hesa bókina so nógv øðrvísi, er eisini eskjan, sum situr føst í permuni, har til ber at goyma rinkutenninar so hvørt sum tær loysna.
Aftur


text:
Handilstreytir, sp/f A4
Vøruútkoyring
Fyri okkum í A4 er tað av stórum týdningi at uppgávurnar verða loystar, somuleiðis við vøruútkoyring. Vit skipa vanligt útkoyringina sjálvi, men nýta eisini aðrar loysnir og aðrar fraktfyritøkur.
- Kostnaður
Fyri vørukeyp yvir kr. 500 u/mvg (kr. 625 v/mvg) er vøruútkoyringin ókeypis. Fyrivarni skal takast fyri broyting í kostnaðinum við útkoyring til útoyggj.
Afturbering
Um tað skuldi komið fyri, at tú sum kundi angrar keypið, so kanst tú lata vøruna inn aftur innan eina viku. Tað er møguligt at senda vøruna aftur til adressu okkara og eisini er tað møguligt at samskipa afturbering við okkara starvsfólki, soleiðis at tey afturtaka vøruna í samband við arbeiðsørindi.
- Krøv fyri afturbering
Er vøran í pakka, so skal pakkin vera í sama standi, sum táið kundin móttók pakkan. Nøgdin skal treytaleyst altíð vera tann sama sum táið vøran varð send kundanum.
Táið vøran er móttikin til høvuðsskrivstovu okkara ella/og goymslu okkara og er vorðin kannað og váttað at vera í sama standi sum áður, verður peningurin fluttur aftur til teg sum kunda við fyrstkomandi bankadag.
Er talan um serbílagda vøru, ið er bíløgd heim, heilt ávíst til tín sum kunda, verður vøran ikki tikin inn aftur, uttan so at talan er um reklamatión.
Umbýting
Um tað skuldi komið fyri, at tú sum kundi angrar keypið, men kundi hugsa tær okkurt annað, so kanst tú fáa eitt góðskrivingarprógv á sama virði sum vøran ið tú keypti. Hetta gert tú við at seta teg í samband við eitt av starvsfólkum okkara ella við høvuðsskrivstovuna.
- Krøv fyri umbýting
Er vøran í pakka, so skal pakkin vera í sama standi, sum táið kundin móttók pakkan. Nøgdin skal treytaleyst altíð vera tann sama sum táið vøran varð send kundanum.
Táið vøran er móttikin til høvuðsskrivstovu okkara ella/og goymslu okkara og er vorðin kannað og váttað at vera í sama standi sum áður, verður góðskrivingarprógv veitt tær sum kunda.
Er talan um serbílagda vøru, ið er bíløgd heim, heilt ávíst til tín sum kunda, kann vøran ikki býtast um, uttan so at talan er um reklamatión.
Reklamatión - vørufeilur
Um tað skuldi komið fyri, at vøran ikki er í rættað standi ella skuldi eitthvørt ikki verið sum tað átti, heita vit á teg um at seta teg í samband við okkum. Tað er møguligt at senda vøruna aftur til adressu okkara og eisini er tað møguligt at samskipa hetta við okkara starvsfólki, soleiðis at tey afturtaka vøruna í samband við arbeiðsørindi.
Gávukort
Táið tú keypir gávukort frá A4, skalt tú tasta inn virði á gávukortinum og navnið á tí, ið skal nýta gávukortið. Er talan um stuðul, vinning til eitt nú tombola, so skal navnið á viðkomandi tiltakið upplýsast. Vit kunnu senda bæði digitalt og fysiskt gávukort – hetta kanst tú sum kundi sjálv/ur velja.
Gjalding
Vit virða sensitivar upplýsingar hjá okkara kundum og tískil er tað av stórum týdningi, at kundin trygt kann stóla uppá at ongin sær gjaldskortsupplýsingar táið keypt verður á nethandli okkara.
Á nethandli okkara taka vit einans ímóti gjaldskorti og gávukortum.
Hesum taka vit ímóti:
Dankort
Visa Dankort
Visa
Visa Electron
MasterCard
A4 gávukorti
Við keypi skal upplýsast kreditkortnummar, lokadagur og gátal. Verður harafturímóti keypt við gávukortið skal gávukortsnummarið setast í viðkomandi teig. Hetta eru treytaleys krøv sum skulu ganga ígjøgnum, fyri at keyp títt skal kunna gerast møguligt. Kvittan verður send á teldupost. Verður kvittan av eini ella aðra orsøk ikki móttikin, kann hetta skyldast skeivari teldupostsadressu m.a. Kemur tað fyri, so biða vit teg vinarliga seta teg í samband við okkum.
- Vinnukundar
Gjaldstreytir: 14 dagar netto.
Hevur tú spurningar ella er nakað ivamál, so ert tú meir enn hjartaliga vælkomin at seta teg í samband við okkum og vit hjálpa tær fegin.
Information regarding online dispute resolution pursuant to Art. 14 Para. 1 of the ODR (Online Dispute Resolution Regulation):
The European Commission gives consumers the opportunity to resolve online disputes pursuant to Art. 14 Para. 1 of the ODR on one of their platforms. The platform (http://ec.europa.eu/consumers/odr) serves as a site where consumers can try to reach out-of-court settlements of disputes arising from online purchases and contracts for services.


text:
Minningarorð um Zacharias Hammer
Elin Karbech Mouritsen skrivar:
Nú tú ert farin, góði Zacharias, vil eg so gjarna skriva um teg og um árini, vit gjørdu Barnaløtuna í KVF saman. Tað var so praktfult at arbeiða saman við tær. Altíð fyrikomandi, blíður og eitt ótroyttiligt arbeiðsgrev.
Ofta var sjeymílaferðin í gongd, tí sendingin skuldi verða kvøldið eftir. Tú vart sterkur sum ein oksi, eg var meira sum eitt heimalamb, og onkutíð mátti eg siga: ”Bíða góði, eg má líka lada upp við einum drekkamunni og sandwich.”
Eg kendi tína arbeiðsrútmu og lærdi skjótt at taka mat við, um eg ikki skuldi koksa.
“Ja – endiliga góða! Fá tær endiliga”, segði tú við einum smíli.
Vit høvdu tað ofta stuttligt sum makkarapar, góði. Tað eru so nógvar anekdotur, eg kundi skrivað um. Ein er tann dagin, tú ringdi og bað meg gera Barnaløtuna saman við tær úti í Fugloy.
“Í Fugloy??! Hoyrdi eg rætt?”
Tú hoyrdi á mær, at har ruggaði ikki rætt. So forkláraði eg tær, at eg so absolutt ikki fór í nakran bát við vilja. Tú mundi skrædnað.
“Jamen, tað er bert ein stuttur túrur við Másanum. Tað klárar tú fínt, ha?”
“Eg? Við Másanum?! Nei, góði, eg fái næstan sjóverk, bara eg lukti olju á kajuni. Másan kanst tú gloyma alt um. Um eg skal við, so mást tú velja eina aðra oyggj. Eina sum koyrandi er til.”
Nei, Fugloy mátti tað vera. So segði eg tær, at eg tíverri ikki kundi koma við. Knappliga sigur tú:
”Tyrlan! Hvussu við henni?”
“Jaaa, tað er nakað annað. So komi eg.”
Og so bleiv. Takkað veri tær fekk eg enntá upplivað transit í Svínoy. Ein oljutunna skuldi í land har. Tú flenti so hjartaliga, tá tú kom at taka ímóti mær í Fugloy, og eg fortaldi tær, at nú føli eg meg næstan sum ein globetrottara. Vit fingu eina praktfulla tíð úti í Fugloy. Men nú er láturin saman við tær tagnaður, góði. Tárini renna nú, eg biði tær farvæl, góði trúfasti vinur mín. Takk fyri alt, tú gav mær. Takk fyri stóru gávuna, tú gavst Føroyum.
Trygga ferð upp til skínandi stjørnurnar, góði kerasti Zacharias. Harrin varðveiti teg hjá sær.
Friður veri um títt minni.
Kelda: in.fo


text:
Forkunnug føðingardagskonsert á Eiði
Leygardagin 9. oktober kl. 16 hevur Eiðis Ljómfelag konsert í Mentanarhøllini á Eiði.
Á skránni er fjølbroyttur tónleikur so sum “The Old Rugged Cross”, “Highland Cathedral”, “Så skimrande var aldrig havet” og kenda lagið “Kom og dansa” hjá Franz Lehár, sum orkestrið spælir í nýggjari útseting hjá Otniel Nygaard.
Eisini spælir orkestrið eina sirpu við 4 løgum, sum eiðismaðurin Johan Kallsoy (1892-1973) hevur skrivað umframt lagið hjá Hans Erlandi í Brekkunum til yrkingina “Eiði mín heimbygd”, sum Óli Egilstrøð (1916-1999) skrivaði.
Serliga forvitnislig er frumframførslan av tónleikaverkinum ‘Risin’, sum Atli Kárason Petersen tónaskald hevur skrivað til orkestrið.
Konsertin er í sambandi við, at Eiðis Ljómfelag hevur fylt 100 ár. Orkestrið varð upprunaliga stovnað í 1920, so 100 ára føðingardagurin var í fjør, men tá mátti konsertin avlýsast orsaka av koronastøðuni. Tey í Eiðis Ljómfelag hava kortini hildið, at 100 ára stovningarárið átti at vera markerað, og tað verður so gjørt við hesi konsertini.
Eiðis Ljómfelag telur í dag umleið 25 spælarar í øllum aldri. Flestu spælarar eru av Eiði og úr Sundalagnum.
Orkestrið er eitt harmoniorkestur, og tað merkir, at bæði messingblásarar og træblásarar spæla við.
Orkesturleiðarar til konsertina 9. oktober verða Oddur Magnusson Hentze og Otniel Nygaard. Forkvinna í orkestrinum er Katrin Dánjalsdóttir.
Kendi miðlamaðurin Kári Sólstein, sum eisini er royndur tónleikari, verður frásøgumaður á konsertin.
Konsertin varðir í umleið ein tíma, tað er ókeypis at koma at lurta og øll eru hjartaliga vælkomin.


text:
Beckomberga
Beckomberga snýr seg um Jackie, sum eigur pápa, ið eitur Jim. Mynd hennara av pápanum støkkur sundur, tess eldri hon verður, og tess meira niðurundirkomin hann verður. Hann er sinnisliga ikki í javnvág, og fleiri long skifti er hann innlagdur á sinnissjúkrahúsinum Beckomberga.
Hetta er ein vøkur og hugtakandi skaldsøga, sum setir menniskjuna undir sjóneykuna.
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Gaffiltrukkar
Gaffiltrukkar og gaffilstáplarar eru teknisk hjálpartól, sum hava mekaniska byrðarlyfting øðrumegin við loddrættari mastur (stólpa) og hava mekaniska koyring.
Gaffiltrukkar eru fevndir av vanligu reglunum um tøknilig hjálpartól í kunngerð um nýtslu av tekniskum hjálpartólum. Hetta merkir m.a. at:
- Útvegarin skal við sølu, leigu ella láni av gaffiltrukki altíð lata eina skrivliga nýtsluleiðbeining á føroyskum máli. Tó so er eisini loyvt at nýta danskt, norskt og svenskt, tá ið greitt verður frá handfaring, nýtslu og viðlíkahaldi av gaffiltrukkinum.
- Trukkurin skal verða hildin við líka 12. hvønn mánað av einum løggildum serkønum, soleiðis at trukkurin altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu verða fylgdar.
Innandurakoyring við trukkum, ið nýta brennievnismotorar, er ikki loyvd sambært kunngerð nr. 76 frá 11. august 1999 um koyring innandura við trukki.
Eldrivnir trukkar krevja ikki eyka ventilatión í teimum rúmunum, har teir verða nýttir. Tá ið teir skulu løðast av ravløðarum (akkumulatorum), skal hetta tó einans verða gjørt í rúmum við sera góðari ventilatión.
Gaffiltrukkar mugu einans verða nýttir av persónum við loyvisbrævi frá Arbeiðs- og brunaeftirlitinum sambært kunngerð nr. 91 frá 20. juni 2011 um loyvisbræv til kranar, gaffiltrukkar og onnur lyfti- og flutningstól.


text:
Hóskvøldið 10. mars kom Magnus Heinason aftur frá yvirlitstrolingum á Landgrunninum, og harvið vóru yvirlitstrolingarnar, ið hava verið gjørdar á hvørjum vári síðan 1982, lidnar fyri hesu ferð. Høvuðsendamálið við hesum kanningum er at fáa til vega tilfar, ið skal nýtast í stovnsmetingum. Túrurin gekk væl, og tað eydnaðist at taka allar tær ætlaðu støðirnar. Uttan trupulleikar var túrurin tó ikki; m.a. fekk Magnus Heinason restir av einum troli um skrúvuna á Munkagrunninum. Roynt var at fáa trolið at loysna av aftur, men tá tað ikki gekk, varð siglt á Tvøroyri, har fólk frá Brymli fór niður at skera netið av; tað eydnaðist væl.
Fyribils úrslit av hesum kanningum eru í túrfrágreiðingini fyri hendan túrin. Í frágreiðingini verður tikið saman um báðar túrar í vár, og samanberingar verða gjørdar við onnur ár.
Sí frágreiðingina her.
Í hesum stubbanum skal ikki vera gjørt meira við túrin, men ein gleðilig eygleiðing má nevnast. Tað er, at væl var at fáa av ársgamlari hýsu, ið vónandi kann fáa frið at seta til ein sera lítlan stovn.
Kelda & mynd Havstovan


text:
Prentloysnir
KT-útgerð
Netloysnir
KT-trygd
Dátuverndarráðgeving
Skipanir
Microsoft 365
KT support
Um okkum
Ein tryggur KT veitari
STORM vil betra raksturin hjá kundanum við røttu KT-loysnum og tænastum.
Vit eru eitt toymi við drúgvum royndum á KT-økinum og í føroyska vinnulívinum, har vit hugsavna okkum um KT-sølu, ráðgeving og tænastu til vinnuna.Les meira
TILVÍSINGAR
TILVÍSINGAR
"Við Microsoft 365 loysini og nýtímans tøkni til trygdaravritan frá Storm kunnu vit trygt og gott arbeiða við okkara felags dokumentum"
Jacob Eli Poulsen, Stjóri
TILVÍSINGAR
"Við dátagoymsluskipan frá Storm kunnu vit arbeiða uttan at hugsa um leysar harðdiskar og hvar vit skulu goyma okkara datur trygd"
Pætur Høj, Stjóri
TILVÍSINGAR
" Við skipanum frá Storm hava vit ein samstarvspartnara, ið hjálpir okkum at koma á mál gott og ómakaðleyst."
Monrad Holm Jacobsen, Stjóri
TILVÍSINGAR
"Við nýggja servaraanlegginum og nútímans tøkni til trygdaravritan frá Storm tryggja vit at okkara KT-skipanir koyra væl."
Viggo Johannesen, Sølustjóri


text:
Argentina
Argentina (Spanskt: República Argentina) er eitt land í Suðuramerika. Í vestri hevur Argentina mark við Kili, í norðri við Paraguei, Bolivia og Brasil, í eystri við Uruguei. Høvuðsstaður er Buenos Aires, og landið hevur umleið 40 milliónir íbúgvar.
Argentina hevur kravt rættin til Falklandsoyggjar síðan bretar hertóku tær í 1833. Í 1982 gjørdu argentiskar herdeildir innrás á oyggjunum, men vórðu riknar avstað aftur av bretum eftir kríggj í tveir mánaðir.
SøgaEdit
Tann 24. mars 1976 tók herurin í Argentina valdið við eitt kvett og fór undir at forfylgja politiskum mótstøðufólkum við harðari hond. 30 000 fólk vórðu dripin ella hvurvu. Tjúgu ár seinni stovnaðu synir og døtur hjá teimum horvnu felagið Hijos, sum stríðist fyri at fáa tey, sum høvdu ábyrgdina av drápunum at standa til svars fyri sínar gerðir. Hernaðarstýrið hevði vanrøkt landið. Búskapurin lá í skeljum, og royndirnar hjá Alfonsin at endurreisa hann miseydnaðust. Í 1989 var javnan ófriðarligt, tí at mattrot var, og virðisminkanin var 200 % um mánaðin. Í mai 1989 varð Peronisturin Carlos Menem (f. 2. juli 1930) valdur at taka við eftir Alfons. Hann setti strong búskapartiltøk í verk, seldi tjóðarrikin ídnaðarvirki og mangt annað, ið tyngdi búskapin. Menem varð aftur valdur sum forseti í 1995.
Meðan Alfonsin var forseti, vórðu mangir oddamenn fyri gamla hernaðarstýrinum ákærdir fyri at hava brotið mannarættindini. Fleiri kvettroyndir vórðu gjørdar ímóti Alfonsin sum hevnd fyri, at hann dró mangar teirra til svars, tá ið hernaðarstýrið hevði valdið.
Í mong ár hevði Argentina kravt yvirvaldsrættin yvir Falklandsoyggjum, har bretar ráða, og í 1982 tóku argentinskar herdeildir oyggjarnar. Eftir stutt, men hart kríggj, tóku bretar oyggjarnar aftur. Forsetin í Argentina, Galteri herovasti, legði frá sær, og stutt eftir loyvdi hernaðarstýrið størri frælsi. Politiskar rørslur fingu loyvi at virka og í 1983 varð frælst val í landinum. Og á fyrsta sinni í 17 ár tók ein fólkavald stjórn við valdinum í landinum. Nývaldi forsetin, Raúl Alfonsin (f. 13. mars 1927), setti strong búskapartiltøk í gildi til tess at vinna á ovurstóru virðisminkanini.
LandafrøðiEdit
Argentina hevur eina vídd á umleið 2,8 milliónir kvadratkilometrar, og er harvið tað næststørsta landi í Suðuramerika. Landið strekkir norður-suður og er eftir longdini 3 694 km, meðan strekkið frá vestri til eystur á tí breiðasta staðnum er umleið 1 423 km. Landið hevur í eystri mark til Atlantshavið, í vestri til Kili, í norði til Bolivia og Paraguai, og í ein landnyrðing til Brasil og Uruguai.
Fjallalandslag og kend fjøllEdit
Í argentinsku Andesfjøllunum eru fleiri sera høg fjøll, ið eru yvir 6.000 m – eitt nú Amerikas hægsta fjall, Aconcagua ið er 6 962 m høgt, umframt tvær tær hægsu vulkanirnar á jørðini, Ojos del Salado á 6 880 m og Monte Pissis á 6 795 m. Í syðra parti av Andesfjøllunum eru fjøllini minni, og fleiri teirra eru fjald í kava orsakað av tí slavna og kalda veðurlagnum.
Í Sierras Pampeanas eru høg punkt sum Sierra de Famatina í landslutinum La Rioja ið er yvir 6.000 m.
BúskapurEdit
Fyri aðru ferð í 13 ár hevur Argentina ikki hildið krøvini um at rinda aftur statslánsbrøv til íleggjararnar, og tað er orsøkin til at Standard & Poor’s í juli 2014 metti landið at vera farið á húsagang. Talan er um eina lutfalsliga lítla upphædd upp á $539 milliónir dollarar í rentum – umleið tríggjar milliardir krónur – sum amerikanski hægstirættur hevur avgjørt skuldi verið goldið á midnátt. Dómstólurin staðfesti, at Argentina ikki kann rinda pengar til teir íleggjarar, sum vóru við í skuldarsaneringini, uttan eisini at rinda til teir íleggjarar, ið sýttu fyri at vera við í avtaluni. Málið var fyri í amerikanskum dómstólum, tí at lánsbrøvini vórðu útskrivað sambært amerikanskari lóg. Í 2002 fór Argentina eisini á húsagang. Tá fekk landið eina skuldarsanering - ta størstu av slíkum slag, sum nakrantíð er givin. 70 prosent av skuldini varð avskrivað, men einstakir íleggjarar hava stríðst ímóti, og hava við amerikanskar dómstólar vunnið rættin til teirra pengar [2].
FólkiðEdit
ÚtbúgvingEdit
Sagt verður at Argentina hevur tí bestu útbúgvanarskipanina í Suðuramerika. Tey størstu liggja í Buenos Aires, Cordóba, Mar del Plata og Mendoza. Serligani er tað væl umtókt hjá amerikumonnum at fara og fáa sær útbúgvin í Argentina, av tí hon er ókeypis. Eisini fleiri evropear nema sær útbúvin í Argentina.
PolitikkurEdit
Argentinska grundlógin nevnir ikki neyvt, um tað er ein treyt, at hjúnarbond eru millum mann og kvinnu. Tí er tað upp til hvønn einstakan landslut, um tey loyva samkyndum pørum at giftast, ella ei.
LandslutirEdit
Argentina er býtt sundur í 23 landslutir (provincias, eintal – provincia), og eitt føderalt distrikt (distrito federal).
ÍtrótturEdit
Argentina er ein av heimsins størstu fótbóltstjóðum og Fótbóltslandsliðið hjá Argentina hevur vunnið HM í fótbólti tvær ferðir (1978, 1986) og hevur harafturat verið í finaluni tvær ferðir. Teir vunnu enntá OL-gull í mansfótbólti á Summar-OL 2004 í Athen í Grikkalandi og í 2008 í Peking, Kina. Argentinsk fótbóltsfeløg sum CA Boca Juniors og CA Independiente hava havt stóra altjóða framgongd og eru saman við CA River Plate, sum er tað felagið ið hevur vunnið argentinska meistaraheitið flestar ferðir, millum tey kendastu og best umtóktu fótbóltsfeløg í Suðuramerika. Fótbóltsstjørnan Diego Maradona er sera kendur og vælumtóktur, men listin yvir framstandandi argentinskar fótbóltsleikarar gjøgnum árini er stórur og hevur nøvn sum t.d. Alfredo Di Stefano, Enrique Omar Sivori, Antonio Sastre, Guillermo Stabile, Amadeo Carrizo, Ernesto Grillo, Omar Oreste Corbatta, Adolfo Pedernera, Mario Alberto Kempes, Angel Amadeo Labruna, Daniel Alberto Passarella, Ricardo Enrique Bochini, Gabriel Omar Batistuta, Juan Sebastián Verón, Lionel Messi og Gonzalo Higuaín .
Argentina hevur eisini klárað seg væl innan kurvabólt og vann OL-gull í kurvabólti hjá monnum á Summar-OL 2004 í Athen í Grikkalandi.
Aðrar vældámdar ítróttagreinar í Argentina eru: Tennis, hestapolo, rugby, landhockey, nevaleikur og golf.


text:
Málið um gongd í haga
2021-08-31 20:40
Nú eitt umskifti varð gjørt í landsstýrinum, má eg finna meg í at verða “hongdur út” í miðlunum sum ein, ið einki fekk á skaftið, men soleiðis eru treytirnar í politikki. Journalistar og politiskir viðmerkjarar hava góðar dagar, og tað nyttar helst lítið hjá mær at viðmerkja tað, ið hesir “ekspertarnir” siga, men lat meg tó gera eina roynd:
Tað sum hevur verið stóra avbjóðingin við málunum um gongd í haga er, at tað stendur í samgonguskjalinum, at semja skal gerast við allar partar (sum annars eru rættiliga ósamdir). Tí er tað ikki landsstýrismaðurin sum avgerð, nær komið verður á mál. Ein landsstýrismaður kann ikki siga við fólk, at nú skulu tit vera samd, tí ta avgerðina eiga tey sjálvi.
Tann 10. september í fjør legði eg eitt uppskot fyri landsstýrið um skipan av gongd í haga, men tað bleiv milt sagt feigað av borðinum av landsstýrisfólkum, sum sjálvi hava tætt tilknýti til landbúnaðin. Einki skuldi broytast, og víst varð til, at samgonguskjalið sigur, at semja skal vera við allar partar. Øll vita, at tað er so at siga ómøguligt at finna semju millum partar, har onkur heldur, at eingin skal stíga sín fót útum bøgarðarnar, meðan onnur halda, at øll skulu ganga frítt.
Tá eg havi luttikið á tiltøkum saman við bóndum og jarðeigarum í eini roynd at fáa partarnar at flyta seg, tá hava sjálvt landsstýrismenn sitið í salinum (sum umboð fyri bøndurnar), og svarað til. - Tá eru fortreytirnar ikki góðar.
Men framstig eru kortini gjørd, og í mars mánaði hevði eg ein langan fund við Bóndafelagið, Óðalsfelagið, Jarðir og Visit Faroe Island um málið. Eg haldi at partarnir á tí fundinum vístu góðan vilja til at fáa nakað at henda, og síðani hevur ein arbeiðsbólkur við umboðum fyri partarnar arbeitt víðari við málinum. Tað arbeiðið gekk somikið væl, at í juni komu tey til eina semju. Hendan semjan skuldi tó leggjast fyri baklandið hjá onkrum av pørtunum, áðrenn hon kundi endaliga góðkennast. Har liggur málið nú, og orsaka av umskipanini í landsstýrinum, fellir tað ikki mær í lut at bera tað innum mállinjuna. Tað er heldur ikki so avgerandi hvør ger tað, og eg skal nokk klára at liva við, at “ekspertarnir” siga í miðlunum, at eg einki havi gjørt við hetta málið – teir vita jú ikki betur.
Portrið í Saksun
Viðvíkjandi nógv umtalaða portrinum í Saksun, so hevur spurningurin verið frammi, um eg fór at seta krav um at tað skuldi takast niður. Men av tí at gjaldsportur eru partur av semjuni sum komið varð fram til í juni, og sum í løtuni verður viðgjørd hjá pørtunum, so havi eg hildið tað verið skeivt at gera nakað við tað málið, meðan tað verður viðgjørt. Men tað veit “eksperturin” ikki av, sum í Útvarpinum á middegi segði, at eg hevði ikki so mikið sum klára at loyst eitt mál um eitt portur í Saksun.
- Nei tað er helst ikki lætt at vera ekspertur.
Helgi Abrahamsen
løgtingsmaður


text:
Sean Connery
Sir Thomas Sean Connery (føddur 25. august 1930 í Edinburgh í Skotlandi, deyður 31. oktober 2020 í Nassau á Bahamaoyggjum[1][2]) var ein skotskur sjónleikari, instruktør, og filmprodjúsari. Hann hevur vunnið eina Oscar-virðisløn, tveir BAFTA Awards (harav annar er ein BAFTA Academy Fellowship Award) og tríggjar Golden Globes (harímillum Cecil B. DeMille Award og ein Henrietta Award).
Sean Connery gjørdist víðagitin sum tann bretski agenturin James Bond. Eftir at hava verið við í fimm Bond filmum í tíðarskeiðnum 1962-67 ynskti Connery at koma vekk frá Bond-leiklutinum. Hann játtaði tó at átaka sær leiklutin aftur í Diamonds Are Forever í 1971, og í Never Say Never Again í 1983. Í 1988 vann hann ein Oscar (Academy Award for Best Supporting Actor) fyri leiklutin sum Chicago-poltisturin Jimmy Malone í filminum The Untouchables. Hansara filsmkarriera umfatar eisini slíkar filmar sum Marnie, The Name of the Rose, The League of Extraordinary Gentlemen, Indiana Jones and the Last Crusade, The Hunt for Red October, Highlander, Murder on the Orient Express, Dragonheart, og The Rock. Hann bleiv sligin til riddara í juli 2000. Connery er blivin kosin til "The Greatest Living Scot" og "Scotland's Greatest Living National Treasure". Í 1989 var hann útnevndur "Sexiest Man Alive" av People magazine og í 1999, sum 69 ára gamal, bleiv hann kosin til "Sexiest Man of the Century".
Yngru áriniEdit
Thomas Sean Connery bleiv uppkallaður Thomas eftir abba sínum. Foreldrini vóru Euphemia McBain “Effie” (f. McLean), ein vaskikona, og Joseph Connery, ein fabrikksarbeiðari og lastbilsjafførur. Abbin í faðirætt var sonur írskar innflytarar, ið fluttu til Skotlands um miðju 19. øld. Restin av familjuni var av skotskum uppruna, og foreldrini hjá bæði mammuni og pápanum, ið komu frá Fife og Uig á Isle of Skye, tosaðu skotskt gæliskt sum móðurmál. Pápin var miðalstættar katolikkur, og mamman var protestantur. Hann hevur ein yngri beiggja, Neil Connery (f. 1938). Connery sigur sjálvur, at hann bleiv kallaður millumnavnið ’Sean’ langt áðrenn hann gjørdist sjónleikari, hóast hann eisini var róptur ’Tommy’ á yngri døgum. Fyrsta arbeiðið hann fekk, var sum mjólkarmaður í Edinburgh. Hann fór síðan í ”the Royal Navy”, har hann fekk sær tvær Tatoveringar, ið sambært almennu heimasíðuni, ”eru ikki týdningarleysar – tær sýna tvey av hansara lívslongu bondum; familjuna og Skotland… onnur sigur ”Mum and Dad” og hin ”Scotland Forever”.
KarrieraEdit
Í 1951 arbeiddi Connery backstage í the King’s Theatre, har fekk hann áhuga fyri filmi og spírin til eina langa karrieru varð kveiktur.
Fyrsti filmur, ið Connery spældi við í, var filmurin No Road Back, har hann hevði leiklutin sum gangstari. Síðan hevði hann fleiri smærri og størri leiklutir í filmum fram til 1962, tá hann fekk leiklutin sum James Bond.
Hann hevði eisini ein leiðandi leiklut í sjónvarpsleikinum Anna Karenina í sjónvarpsrásini hjá BBC Television í 1961, har hann spældi saman við Claire Bloom. Leikluturin sum James Bond var gjøgnumbrotið hjá Connery, hann hevði høvuðsleiklutin í fimm teim fyrstu filmunum: Dr. No (1962), From Russia with Love (1963), Goldfinger (1964), Thunderball (1965), og You Only Live Twice (1967) – síðan spældi hann aftur Bond í Diamonds Are Forever (1971) og Never Say Never Again (1983). Allir sjey filmarnir vóru successfullir. Í 2005 var From Russia with Love gjørt til eitt videospæl av Electronic Arts, við heitinum James Bond 007: From Russia with Love, har Connery og hini frá Bond filmunum løgdu rødd til. Meðan hann spældi leiklutin í James Bond filmunum, spældi Connery eisini høvuðsleiklutin í øðrum filmum, so sum Alfred Hitchcock'sa Marnie (1964), Murder on the Orient Express (1974) saman við Vanessa Redgrave og John Gielgud og A Bridge Too Far (1977) saman við Dirk Bogarde og Laurence Olivier. Í 1980’unum spældi Connery í t.d. Time Bandits (1981), Never Say Never Again (1983), The Name of the Rose (1986), sum hann vann ein BAFTA fyri, Highlander (1986), The Untouchables (1987), sum hann fekk ein Academy Award for Best Supporting Actor fyri. Eftir hetta kom successfulli Indiana Jones and the Last Crusade (1989), The Hunt for Red October (1990), The Russia House (1990), The Rock (1996), og Entrapment (1999). Í 1996 legði hann rødd til ‘Draco the dragon’ í filminum Dragonheart. Í 1998 fekk Sean Connery ein BAFTA Academy Fellowship Award. Seinnu árini hevur Connery verið við í fleiri minni hepnaðum filmum, so sum First Knight (1995), The Avengers (1998), og The League of Extraordinary Gentlemen (2003), men eisini í nøkrum væleydnaðaum leiklutum í t.d. Finding Forrester (2000). Seinni hevur hann eisini fingið ein Crystal Globe fyri framúrskarandi listarligt íkast til heimsfilmslistina (world cinema).
Givin sum sjónleikariEdit
Connery hevur við fleiri høvi váttað, at hann hevur endaliga lagt frá sær. Í eini samrøðu segði hann seg verða bjóðaðan ein leiklut í The Lord of the Rings sum hann ikki tók av, tí hann ”skilti ikki manuskriptið”. At hesir filmar gjørdust so væleydnaðir, skal vera ein orsøk til at hann tók av tilboðnum um høvuðsleiklutin í League of Extraordinary Gentlemen, hóast hann ”heldur ikki skilti hetta manuskriptið”. Í juli 2005 kom fram, at hann nú hevði endaliga lagt filmsleikin frá sær, tí hann trúði ikki longur uppá teir ”idiotarnar ið nú gera film í Hollywood”, ið sipaði til prodjúsarnar av áðurnevnda filmi í 2003.
Bæði í September 2004 og í mars 2006 váttaði Connery, at hann hevði lagt frá sær, og kunngjørdi at hann var í ferð við at skriva eina søgubók. 25. august 2008, á 78 ára føðingardegnum, avdúkaði Connery sína lívsævisøgu (autobiography) ið nevnist Being a Scot, ið hann hevði skrivað saman við Murray Grigor.
Hann hevði ætlanir um at taka við høvuðsleiklutinum í einum filmi um Saladin og krossferðirnar ið skuldi takast upp í Jordan áðrenn prodjúsarin Moustapha Akkad varð dripin í bumbuálopinum í Amman í 2005. Tá Connery fekk prísin American Film Institute's Lifetime Achievement Award frá American Film Institute hin 8. juni 2006, váttaði hann aftur, at hann hevði lagt frá sær, og 7. juni 2007 avnoktaði hann gramlið um, at hann skuldi vera við í tí fjórða Indiana Jones filminum, við orðunum "retirement is just too much damned fun".
Connery vendi aftur til at leggja rødd til filmar, tá hann legði rødd til høvuðskarakterin í animeraða stuttfilminum Sir Billi the Vet, og í 2005 upptók hann ‘voiceovers’ til eina nýggja videospælversjón av Bond filminum From Russia with Love. Connery dámdi væl, at prodjúsarnar av (EA Games) høvdu biðið hann leggja rødd til Bond og vónaði at sleppa at leggja rødd til okkurt annað í framtíðini. Í 2010 endurtók hann leiklutin sum høvuðskarakterurin í animeraða filminum Sir Billi, har hann eisini luttók sum varaprodjúsari.
Í apríl 2011 váttaði talsmaðurin hjá Sean Connery at Connery var farin á partna (hevði trekt seg tilbakar frá almenninginum)
PrivatlívEdit
Hann bleiv giftur við sjónleikarinnuni Diane Cilento 6. desember 1962, men tey blivu skild 6. september 1973; tey fingu sonin Jason Connery, sum eisini gjørdist sjónleikari. Sean Connery giftist Micheline Roquebrune í 1975.
Connery, ein íðin golfspælari, átti Domaine de Terre Blanche golfvøllin í Suður Fraklandi í tjúgu ár, frá 1979, har hann hevði ætlanir um at sín dreyma golfvøll á tí 108 hektar (266 acres) stóra økinum, men hesin dreymur var ikki vorðin veruleiki, tá hann seldi økið til týska milliarderin Dietmar Hopp í 1999. Connery hevur eisini altíð havt áhuga fyri fótbólti, og hann stuðlaði Celtic í 1960’unum, men fór at stuðla teirra erkafíggindum Rangers í 1990’unum. Spurdur um hví hann skifti lið svaraði Connery: “Eg havi altíð stuðlað tí liðnum, eg haldi spælir besta fótbóltin… nærum ‘religiøs tilhoyrsforhold’ í fótbólti, hava ongantíð sagt mær nakað”. Connery hevur fingið Shodan-tign (1’sta dan) í Kyokushin karate. Connery varð sligin til riddara í juli ár 2000. Hann var innstillaður til riddaraheitið bæði í 1997 og 1998, men tá legði Donald Dewar veto ímóti hesum, vegna Connery’sa politisku holdningar. Sean Connery hevur eina villa í Kranidi í Grikkalandi. Nábúgvin hjá honum er hollendski krúnprinsurin, sum Connery eisini deilir ein tyrlupall við.
SNPEdit
Connery er limur í Skotska Tjóðskaparflokkinum SNP (Scottish National Party), ein mið-vinstrahallur flokkur, ið arbeiður fyri loysing og skotskum fullveldi frá Stóra Bretlandi., og hevur hann stuðlað flokkinum við peningi og við at vera til staðar við alemenn tiltøk hjá flokkinum. Hansara peningaliga íkast steðgaði í 2001, tá bretska parlamentið samtykti eina lóg ið forðar fyri útlendskum stuðli til poliskan aktivitet í Stóra Bretlandi. Í 2008 segði Connery við Scottish Sunday Express at hann trúði uppá at Skotland vildi fáa fullveldi í sínari livitíð og rósti arbeiðnum hjá SNP. Connery er blivin kriteseraður fyri at kommentera politikkin í Stóra Bretlandi, meðan hann sjálvur býr í skattaskjólinum Bahamas, hóast hann við dokumentum hevur prógvað, at hann betalti 3,7 milliónir bretsk pund í skatti til Stóra Bretland í tíðarskeiðnum 1997/98 og 2002/03. Connery hevur svorið ongantíð at venda aftur til Skotland uttan so at landið fær fullveldi, men hann kom tó til Edinburgh Film Festivalin í 2010.
HeilsaEdit
Í 1993 frættist at Connery fekk stráluviðgerð fyri ókenda sjúku í svølginum og elvdi hetta til gitingar í fjølmiðlunum um at hann hevði fingið krabba í hálsinum sum fylgju av áralangari royking, og japanskar og Suðurafrikanskar tíðindastovur søgdu hann vera deyðan. Connery steig tí fram í sjónvarpssendingini Late Show við David Letterman fyri at avnokta hesar følsku gitingar. Í eini samrøðu við Entertainment Weekly í februar 1995 segði hann, at stráluviðgerðina fekk hann fyri at fjerna klumpar frá stemmubondunum. (Faðir hansara, ein stórroykjari, doyði av hálskrabba í 1972.) Í 2003 varð hann lagdur undir skurð fyri at fjerna gráan stara (gråstær) úr báðum eygum. 12 mars 2006 kunngjørdi hann, at hann var við at koma fyri seg aftur, eftir skurð í januar har hann fekk fjernaðan ein svull á nýranum. Í 2008 breyt hann eitt bein í økslini tá hann datt á golfvøllinum. Í oktober 2009 fortaldi hann fyri Wine Spectator tíðarritinum, at hann hevði fingið staðfest eina hjartasjúku.
ViðurkenningEdit
- Connery er kosin "The Greatest Living Scot"
- Ein bronsustandmynd av Connery er avdúkað í høvuðsstaðnum í Estlandi
- Connery fekk saman við Charles Bronson prísin Henrietta Award fyri tittulin: "World Film Favorite – Male" í 1972.
Útvald FilmografiEdit
- Dr. No (1962)
- From Russia with Love (1963)
- Goldfinger (1964)
- Thunderball (1965)
- You Only Live Twice (1967)
- Diamonds Are Forever (1971)
- Murder on the Orient Express (1974)
- The Man Who Would Be King (1975)
- Robin og Marian (1976)
- Never Say Never Again (1983)
- Highlander (1986)
- The Untouchables (1987)
- Indiana Jones and the Last Crusade (1989)
- The Hunt for Red October (1990)
- The Russia House (1990)
- Highlander 2 (1991)
- First Knight (1995)
- Dragonheart (1996)
- The Rock (1996)
- Finding Forrester (2000)
- The League of Extraordinary Gentlemen (2003)
Slóðir úteftirEdit
- Heimasíða
- Sean Connery IMDb The Internet Movie Database
- Sigurjón Einarsson: James Bond er deyður, dimma.fo, 31.10.2020
KeldurEdit
- ↑ Sean Connery er deyður, in.fo
- ↑ Sean Connery deyður, vp.fo


text:
Í viðmerkingunum til ólavsøkurøðu løgmans, verður boðað frá, at samgongan umhugsar at skerja verkfallsrættin hjá fakfeløgunum.
Á fundi í Fakfelagssamstarvinum í síðstu viku samtyktu tey seks feløgini, at koma við hesi yvirlýsing um verkfallsrættin:
Rætturin at samráðast frítt, og rætturin at fara í verkfall eru vunnin gjøgnum hart stríð og drúgvar samráðingar. Fakfeløgini í fakfelagssamstarvinum, kunnu tí á ongan hátt góðtaka nakra roynd at skerja hesi rættindi við lóg.
At ein sitandi løgmaður boðar frá, at samgongan arbeiðir við at avtaka fakfelagsarbeiðið við lóg, er undir alt lágmark. Ein tílík skerjing hevði effektivt beint fyri fría samráðingarrættindum, og tí verður einhvør roynd at leggja eitt tílíkt uppskot fram, mett sum brot á verandi avtalur, og fær hetta tí avleiðingar.
Tórshavn, tann 10. september 2018
Akademikarafelagið
Felagið Føroyskir Sjúkrarøktarfrøðingar
Føroya Lærarafelag
Føroya Pedagogfelag
Havnar Arbeiðskvinnufelag
Starvsmannafelagið


text:
Tað er trist at hoyra, hvussu Kringvarpið vinklar hetta, at línuskipini nú eisini hava fingið eitt sindur av makreli í sín part.
Í staðin fyri at lýsa hetta objektivt og frá fleiri síðum, m.a. at greiða frá, hvussu gott hetta er fyri manningina á línuskipunum, har býtisprosentið mær vitandi er 43%, so kom enn einaferð bara ein einsporað og negativ søga um nakrar navnnevndar reiðarar!
Vit onnur síggja upp til hesar útgerðarmenninar og hava virðing fyri teimum.
Hetta eru persónar, sum alt sítt lív í upp- og niðurgangstíðum hava roynt at havt skip siglandi, og sum hava havt dirvi og mót at satsa, og sum við hvørt hava fingið tað at borið til.
Teir tóku um endan, tá ið illa stóð til! Og hesi seinastu árini hevur ligið væl fyri hjá teimum flestu, tíbetur.
Teir hava ikki gjørt tað fyri at ríka seg sjálvar upp, men fyrst og fremst fyri at skapa arbeiðspláss og við einum brennandi ynski um at gera tað liviligt hjá fólki kring um í oyggjunum!
Og ein og hvør, sum bara hyggur rundan um seg, sær úrslitið.
Hann sær øll tey túsundtals arbeiðsplássini, sum eru skapt beinleiðis í fiskivinnuni og avleidd av henni: umborð á skipunum, á øllum teimum ymisku fiskavirkjunum, flaka-, uppisjóvar- og fóðurvirkjum, á skipasmiðjum og sleipistøðum, á trolvirkjum, í stórum og smáum smiðjum, el-virkjum og verkstøðum av øllum handa slag – og hetta smittar so av sær til alt annað virksemi í landinum, timburhandlar, bilhandlar og bilverkstøð, heilsølur, proviant- og matvøruhandlar, klædna- og skógvahandlar o.s.fr., o.s.fr.…. ja, vit kundu hildið leingi á!
Eingin føroyingur er arbeiðsleysur, og skattur og meirvirðsgjald fossa frá øllum hesum túsundtals arbeiðsplássunum inn í lands- og kommunukassarnar, sum síðan kunnu gera íløgur í tunlar, sjúkrahús og skúlar og halda øllum almennum virksemi gangandi!
Hava vit ikki øll fingið part av hesum ríkidøminum?
Eg fegnist um, at línumenn nú eisini fáa ein part av makrelinum!
Tað fer at økja eitt sindur um teirra ársinntøku og bøta um raksturin og kanska at skapa møguleika fyri endurnýggjan hjá fleiri av skipunum!
Tað hevði verið gott!
Hví ikki eisini fortelja ta positivu søguna?
Jógvan á Lakjuni


text:
Eins og undanfarin ár fer Bragdið aftur í ár at skipa fyri renning á Flaggdegnum. Byrjað verður stundisliga við Gamla Apotek kl. 16.00, og er tað beint eftir hugnaliga flaggdagshaldið á Vaglinum í Havn.
Kappingin er fyri børn og vaksin. Gjørt verður vart við, at øll – skjót og minni skjót, ung og eldri – eru vælkomin. Vaksin renna 7,02 km. og børn, fødd í 1994 – 2000, renna umleið 1,8 km.
Umframt at vera ein kapping fyri einstaklingar er Flaggdagsrenningin eisini ein kapping ímillum virkir, stovnar o.t., nevnd firmakapping.
Firmakappingin er skipað á tann hátt, at virkini v.m. kunnu tekna 3-5 vaksnar luttakarar á hvørjum liði, ið so kappast ímóti hvørjum øðrum. Fleiri lið kunnu luttaka frá hvørjum virki. Menn og kvinnur skulu luttaka á hvør sínum liði. Bert tríggjar tær bestu tíðirnar á hvørjum liði telja við í kappingini.
Gentir og dreingir – føðiár frá og við 1994-2000, renna 1,8 km.
Kvinnur og menn – føðiár frá og við1962-1993, renna 7,02 km
Veteranar kvinnur og menn – føðiár til og við 1961, renna 7,02 km
Eftir at komið er á mál fáa allir luttakararnir frukt, Poptop og vatn. Stuðlað hesum hava ávikavist P/F Poul Hansen, MBM og Føroya Bjór.
Vinnandi lið og einstaklingar fáa steyp til ognar. Harumframt verða heiðursmerkir latin til nr. 1, 2 og 3. Høvuðsstuðul til Flaggdagsrenningina er P/F Føroya Shell, sum eisini letur steyp og heiðursmerki.
“Jubilæum”
Hetta er 21. Flaggdagsrenning og tey sum luttaka fyri 10., 15. ferð ella 20. ferð í hesi kapping, fáa heiðursbræv. Síðsta ár varð Niels Jákup Jakobsen heiðraður fyri at luttaka fyri 20. ferð á rað.
Tilmelding
Síðsta freist at melda til kappingina er mánakvøldið tann 23.04. Áhugað kunnu tekna seg umvegis heimasíðuna hjá FÍF: http://www.fif.fo/. Fyrispurningar hesum viðvíkjandi kunnu setast Niels Jákup Jakobsen, tlf. nr. 545194, ella Robert Vilhelmsen tlf. 288075.
Umráðandi er, at navnið á liðnum verður upplýst í sambandi við tilmeldanina, t.d. “Virki-1”, ”Virki-2”, o.s.f.v.
Tað verður ikki møguligt at melda seg til á staðnum beint undan kappingini.
Gjalding
Luttøkugjaldið fyri vaksin er kr. 60 og fyri børn kr. 30. Luttøkugjaldið skal flytast á konto hjá Bragdinum: 6460 166.239.4. Tilmeldingin er ikki galdandi fyrrenn gjalding er farin fram.
Avheintan av startnr.
Startnr. og annað skal heintast í ÍSF-húsinum týsdagin 24.4. millum kl. 16 og 18.
Vinarliga
Bragdið – Felag fyri frælsan ítrótt í Streymoy


text:
Í gjár, frá middegi av, bleiv 3. Betri Stórkapping avgreidd á Tórsbreyt, og vóru tað Roynsið og Treysti, sum saman við FÍF íð stóðu fyri. Aftur hesuferð var nokkso fitt av vindi, sum aftur ávirkaðu úrslitini. Kappingarnar gingu sum heild væl at avreiða og hóast vindin, so vóru kortini nakrar spennandi kappingar at síggja. Fyri nakrar av okkara íðkarum, so vóru hetta seinastu kappingarnar áðrenn Oyggjaleikirnar, sum verða settir leygarkvøldið í Visby á Gotlandi.
Øll úrslitini síggjast niðanfyri og endaliga støðan í Betri Stórkappingini sást eisini her í .pdf. Myndir, frá Bjørg Svabo, frá bæði Betri Stórkappingini og heiðursmerka- og steypahandanini eru at finna í myndasavninum hjá Hvirluni.
Samlaðir vinnarar fv. Jógvan Gullfoss (12-13) , Jógvan í Lon Jacobsen (8-9), Maria Biskopstø (14-15),
Rúni S. Vang (10-11), Andreas B. Antoft (14-15), Brá Zakariasardóttir (10-11), Børka B. Jørgensen (12-13)
og Heiða Jacobsen (8-9)
Úrslit 3. Betri Stórkapping 2017
Endaliga støðan í Betri Stórkappingini 2017
Myndir: 3. Betri Stórkapping og Heiðursmerkja- og steypahandan


text:
Bílegg
Coronapass
Vit hjálpa føroyingum við at fáa danskt/evropeiskt coronapass.
Ert tú koppsett/ur við Moderna, AstraZeneca ella Pfizer/Biontech-vaksinu, kunnu vit skráseta tína koppsetingartilgongd soleiðis, at tú fær eitt pass, sum er galdandi í Danmark og øðrum londum í Evropa.
Upplatingartíðir í Tórshavn, Hoyviksvegur 51(har rúsan var fyrr)
Hvønn gerandisdag kl. 8-12.
Leygardag og sunnudag kl. 13-15
NÝGGJ TÆNASTA
Sjálvgreiðlan er opið alt samdøgrið – ikki neyðugt at møta upp
Bílegg coronapass og vel sjálvgreiðslu
Tú skal uploada skjøl. Coronapassið verður klárt innan fáar tímar
Annars sambært avtalu á tlf. 791804 ella á teldupost info@coronatest.fo
Kostnaður 250,-
føroyingar hava longu fingið coronapass
Møguleikar
Koronupassið gevur teimum, sum eru koppsett fyrru ferð, galdandi pass eftir 14 dagar í 42 dagar. Tey, sum eru koppsett seinnu ferð, fáa pass uttan úrgildiskomu.
Krøv
– Tú skalt hava CPR-nummar
– Tú kanst skjalfesta tína koppseting
– Tú skalt skráseta teg á coronapass.fo
– Tú kanst møta upp hjá Thetis við skjølum ella velja sjálvgreiðslu og avgreiða viðurskiftini á netinum
– Tú ert koppsett/ur við Pfizer/Biotech, Moderna ella AstraZeneca.
Hvar fái eg CPR og Nemid?
Fyri at fáa CPR-nummar og Nemid skalt tú seta teg í samband við Ríkisumboðið. Tey hava heimasíðuna rigsombudsmanden.fo
Nýtt
Tín peningastovnur kann vegleiða hvussu tú kann aktivera tín digitala signatur til Nemid.
Tú kann sjálv/ur aktivera títt NemID á heimasíðuni nemid.nu
Treytin er, at tú hevur NemID(til føroyskan peningastovn) og at títt CPR-nummar er tøkt í tínum passið(reytt pass).
Einki Nemid?
Nú ber til at fáa coronapass uttan Nemid. Tað er ein pappírsútgáva ella PDF skjal. Fyri hesa tænastu skal tú ringja ella møta uppá skrivstovu okkara.
Eingin eykakostnaður fyri hesa tænastu.
Hvussu nógv kostar passið?
Tænastan kostar 250,-
Soleiðis fært tú títt Coronapass
Gev gætur: Tú mást vera koppsett/ur við Pfizer/Biontech
vaccinu áðrenn til ber at skráseta teg til eitt danskt/evropeiskt coronapass.
Skráset teg
Tú møtir upp hjá Thetis ella velur sjálvgreiðslu
Okkara læknar takað avrit av tínum passi og tí gula vaccinukortinum. Góðkendar koppsetingar eru Moderna, Astrazeneca og Pfizer/Biontech
Títt coronapass er klárt
Tá ið tú hevur fingið váttan frá Thetis kanst tú rita inn á sundhed.dk ella nýggju appina coronapas sum er tøk á Google Play og Appstore
Ring: 79 18 04


text:
U21 - Spennandi avbjóðingar í væntu
ítróttur27-09-2021 - 22:42 - Jóanis Nielsen
Føroyska U21-landsliðið skal spæla tveir undankappingardystir í oktober mánað, og fyri fyrstu fer verður heimavøllurin í Klaksvík
——————
Hósdagin 7. oktober 2021 verður føroysk fótbóltssøga skrivað, tá U21-landsliðið trínur á vøllin við Djúpumýru í Klaksvík.
Síðan Føroyar fóru undir at taka lut í EM-undankappingum fyri U21-landslið, hevur heimavøllurin verið á Svangaskarði, á Ovara vølli í Havn ella á Tórsvølli. Men til komandi dyst verða tað klaksvíkingar, ið sleppa at hýsa U21-landsliðnum.
Tveir dystir eru á skránni í hesum umfarinum. Tann fyrri verður við Djúpumýru hósdagin 7. okotber klokkan 14:00 móti Norðurmakedónia, og fimm dagar seinni, týsdagin 12. oktober skal føroyska liðið møta Ukraina á útivølli.
Sámal Erik Hentze er venjari hjá U21-landsliðnum, og fyrrapartin mánadagin setti hann navn á teir 21 spælararnar, ið eru úttiknir til komandi avbjóðingar.
Hópurin
Bjarti Vitalis Mørk, HB
Rasmus Nilsson, Hvidovre IF (Danmark)
Ari Petersen, 07 Vestur
Børge Petersen, KÍ
Aleksandur Ólavsson Jensen, B68
Áki Johannesen, B68
Andrias Edmundsson, CDA Águilas FC (Spania)
Pætur Turiðarson Skipanes, NSÍ
Hanus Sørensen, Middelfart BK (Danmark)
Noah Hans Mneney, Víkingur
Ingi Jonhardsson, Víkingur
Símun Sólheim, EB/Streymur
Stefan Radosavljevic, HB
Lukas Giessing, HB
Áki D. Samuelsen, HB
Heini F. Sørensen, FC Midtjylland (Danmark)
Andrass Johansen, B36
Ragnar Skála, AB
Gullbrandur Øregaard, Sandnes ULF (Noreg)
Steffan Abrahamsson Løkin, B68
Jonn Johannessen, KÍ
Atgongumerki á 95 krónur til dystin móti Norðurmakedónia fáast til keyps í Nethandilinum á heimasíðni hjá FSF.


text:
Seinnapartin í dag var tíðindafundur í ÍSF-húsinum, har nógv fólk var komið saman at frætta, hvussu stuðulin frá Úrval fór at verða býttur í 2018.
Tilsamans varð søkt um 2,2 milliónir krónur, men bert ein millión var til útlutan. Gáttin til Úrval er rættiliga høg, og mong av okkara allarbestu ítróttarfólkum hava søkt um stuðul.
Frælsur Ítróttur Føroya hevði tríggjar umsóknir hesuferð. Tíverri eydnaðist okkum ikki at fáa stuðul til Rebekku Fuglø, sum vann gull á 800 metrum í Gotlandi í summar. Hinvegin eydnaðist at fáa stuðul til Tór Mortensen, sum fær 80.000 kr. Tórur fekk eisini stuðul í 2017. Til tey bæði varð søkt úr Bólki II, har kravið er at man er í topp 3 í NUM ella topp 5 í NM. Her hevur Tórur sína bronsu frá NM U20 í Íslandi at vísa á.
Aftur í ár fekk Tórur Mortensen stuðul úr Bólki II
FÍF hevur nógvan spennandi ungdóm, og vit vildu fegin søkja úr Bólki III. Úr hesum bólki verður latin stuðul til ung ítróttarfólk, sum hava víst evni og ágrýtni, megna at uppfylla langtíðarmál, kappast regluliga á høgum støði o.s.fr.
Fleiri av okkara ungu lúka hesi krøvini. Nevndin hevði sera ilt við at taka ein fram um annan, og helt tí at tað var eitt sera gott hugskot at søkja vegna ein bólk av ungum. Og tá vit nú fyri fyrstu ferð nakrantíð hava ein góðan bólk av ungum gentukastarum, fall valið á tær. Í umsóknini varð m.a. hetta ført fram:
Í allari oyggjaleikasøguni hava bert tvær kvinnur umboðað Føroyar í kastikappingum uttanfyri Føroyar, og næstu ferð verða 10 ár sídani vit vóru umboðað seinast. Als eingin kastari umboðaði Føroyar á seinastu oyggjaleikum á Gotlandi, var harmuligi veruleikin.
Men tað gleðiliga er hent, at vit seinnu árini hava fingið nakrar gentur, sum hava víst sera góð evni at at kasta. Og uppaftur aðrar eru lagstar afturat. Hetta merkir, at vit í dag standa vid einum møguleika fyri at seks ella sjey ungar kvinnur kunnu kvalifisera seg til komandi oyggjaleikir. Allar fýra kastigreinarnar eru umboðaðar.
Fyri at stimbra undir at hetta kann henda, og fyri framhaldandi at byggja upp kastiítróttin í Føroyum, halda vit tað kundi verið ein møguleiki, at FÍF søkir um, at hesar genturnar verda tiknar upp í bólk trý hjá Úrvali.
Sum so mong onnur ung ítróttarfólk, íðka flestar av hesum eisini aðrar ítróttargreinar, og tær nærkast teimum kritisku árunum, har tær skulu velja sær eina ávísa ítróttargrein. Tær nærkast sjálvandi eisini kritisku árunum, har ung mangan gevast við sínum ítrótti. Einstaklingaítrótturin kann vera einsligur, og eisini tí halda vit, at tað kann eggja og stimbra, um tær fáa hetta at hava í felag. Hetta kann vera eitt megnarstig fyri tær allar og fyri komandi landslið.
Tórur saman við nøkrum av gentunum í kastibólkinum. F.v.: Helena, Lydia, Elin, Guðrið, Sunniva og Tórur. Umframt hesar fimm genturnar hoyra eisini Óluva A. Joensen úr Treysti og Kristianna Skarpheðinsdóttir Joensen úr Bragdinum til bólkin.
22 umsóknir komu inn. Eingin umsókn var um stuðul úr Bólki I. 9 umsóknir vórðu játtaðar úr Bólki II, harav svimjarar áttu seks. Hini vóru Torkil Veyhe, súkkling, U21-landsliðið í hondbólti, sum var til HM og so okkara Tórur.
Úr Bólki III varð játtað 50.000 kr. til ungdómsbólk við 15 svimjarum og 50.000 kr. til kastibólkin við gentum.
Reglurnar fyri Úrval kunnu lesast HER
Landsstýriskvinnan við mentamálum, umboðfyri Úrval og fleiri av stuðulsmóttakarunum.


text:
Tá fólkaskúlin ella miðnámsskúlin er liðugur, kemur tann afturvendandi spurningurin: Hvat ætlar tú tær so nú?
Og tað er tað ikki altíð nemt at vita. Tí í dag finnast tað so mikið nógvar útbúgvingar, at tað kann vera møtumikið at finna útav, hvør er tann rætta fyri teg. Hesum hjálpir Vegleiðingarstovan tær við.
Hevur tú spurningar, ert tú vælkomin til at ringja til okkara á 200 910 / 555 090 ella senda okkum ein teldupost á vegleiding@uvs.fo, ella støkka inn á gólvið á Hoydalsvegi 1.
Síðan er undir uppbygging, og verður dagførd.


text:
Tað sæst at fyrsta altjóða kappingin hetta kappingarárið (innandura HM) nærkast, við tað at ikki færri enn trý heimsmet vóru sett hetta vikuskiftið. Tvey í russiska innandura meistaraheitinum, og eitt í altjóða kapping í Karlsruhe (Tysklandi).
Í Russlandi var tað Yelena Soboleva, ið betraði um sítt egna nú tvey ára gamla heimset á 1500 m teininum. Hon betraði metið við 23/100, so tað nú er 3 min 58,05 sekund. Hitt metið, sum var sett í russiska meistaraheitinum, var á 4×800 m hjá kvinnum. Metið var sett av “Sverdlovsk økinum”, sum sostatt tók metið, ið “Moskva øki” settið í fjør (Feb. 2007)
Í Karlsruhe var tað Susanna Kallur úr Svøríki, sum setti heimsmet. Hon hevur í nærum hvørjari kapping higartil i vetur sett persónligt met, og nærkaðist allsamt meira heimsmetinum, og í Karlsruhe megnaði hon so at seta heimsmet við tíðini 7.68 sekund í 60 m forðarenning. Tað er 1/100 betur enn gamla metið, ið var eitt av elstu metunum innan frælsar ítóttir. Ludmila Enquist (tá Ludmila Narozhilenko) setti gamla metið í 1990.


text:
Fríggjadagin í hesu viku, klokkan 19:00, byrjar Deild B. Deild B er ein meira hugnalig kappingardeild, har tað ikki verður spælt um nakrar vinningar, burturfrá, at nummar 1 og 2 verða bjóðaði við í Elektron Deildina til næstu sesong.
Deild B spæla hvønn Mánadag og Mikudag klokkan 19:00, og spælt verður uttan viku-pausu, ið vit annars hava sæð í hinum sesongunum. Byrja verður tó nú fríggjadagin. Øll lið hava møguleikan at flyta dystir, við at avtala við hitt liði væl frammanundan áðrenn. Reglugerðin frá Elektron Deildini er eisini galdandi fyri Deild B.
Dystarskrá og hvørji spælarnir eru sæst á heimasíðu okkara.
Sum info til liðini, verða tey biðin um at gjalda kappingardeildar kostnaðin áðrenn Mánadagin 25 Februar. Kostnaður fyri hvønn leikari á liðnum er 100,-. I


text:
Sunnudagin verður norðurlendskur landsdystur innandura. Vanliga hevur hetta verið kapping millum Svøríki, Finnland og Noreg, men síðani 2015 hevur eitt fjórða landslið – Danmark/Ísland – eisini verið við.
Kappingin er soleiðis skipað, at hvørt landslið hevur tvey umboð í hvørjari kapping. Danska/íslendska liðið verður úttikið soleiðis at tað er so sterkt sum gjørligt. Danir eru nakað væl sterkari enn íslendingar í frælsum ítrótti, og tí er bert ein íslendingur komin á mansliðið, meðan fimm íslendskar kvinnur eru úttiknar, m.a. stórrennarin Anita Hinriksdóttir, sum verður við á 800 metrum.
Í løtuni liggur Rebekka ovast á danska 2019-styrkilistanum á 1.500 metrum, og hevur Dansk Atletiforbund (DAF) tí spurt Rebekku, um hon er sinnað at umboða Danmark/Ísland á nevnda teini. Tað hevur Rebekka játtað, og í morgin fer Rebekka til Danmarkar, hagani hon leygardagin saman við samlaða danska hópinum ferðast til Oslo, har kappingarnar verða.
Úrslitini hjá Rebekku seinnu tíðina hava skarað framúr, og tí er ikki undarligt, at hon nú gjørdist danskur landsliðsíðkari. Síðani Rebekka vann gull á oyggjaleikunum á 800 m á Gotlandi í 2017, hevur hon tvær ferðir vunnið gull á 1.500 m á stóru stevnuni Pallas Spelen í Malmø, seinast so seint sum fyri 14 døgum síðani. Hon hevur vunnið tvífalt gull á 800 og 1.500 til Stórmót IR í Reykjavík, og hon er í løtuni danmarkarmeistari á 1.500 metrum.
Fyri skjótt 10 árum síðani fekk Rebekka sína fyrstu uppgávu á føroyska A-landsliðnum til oyggjaleikirnar í 2009. Nú í 2019 eru boð eftir henni frá danska A-landsliðnum.
Hetta er ikki árstíðin, har Rebekka rennur skjótast. Tí var hon serliga fegin, tá hon næstseinasta vikuskiftið vann Pallas Spelen við 4.32,77 bert góð trý sekund frá sínum føroyska innandurameti. Mótstøðan sunnudagin verður ein heilt onnur enn Rebekka er von við. Tær allarflestu av hinum hava tíðir, sum eru góð 10 sekund undir føroyska metinum.
Vit kunnu tó vóna, at Rebekka rennur upp til sítt allarbesta. Ger hon tað, verður hon helst væl við allan vegin, og eigur at hava møguleika at basa tí einu finsku kvinnuni og sínum danska liðfelaga Line K. Schultz, sum fyrr hevur umboðað Danmark til EM í U20 og U23 og sum vann NM á 3.000 m fyri U20 í 2014.
Tað verður møguligt hjá okkum her heima at fylgja við beinleiðis. Atletik Live fer at senda, og áhugað kunnu fara inn á HESA SLÓÐINA at hyggja. 1.500 metra renningin hjá kvinnum er sett til 15.15 føroyska tíð. Norðurlandadysturin byrjar annars kl. 13.30, men stangarleypararnir byrja longu kl. 13.00
Frælsur Ítróttur Føroya ynskir Rebekku hjartaliga tillukku við úttøkuni og bestu eydnu við kappingini!
Í hesi stásiligu innandurahøllini í Bærum, beint vestanfyri Oslo, fara kappingarnar fram


text:
Frá vinstru: Bjørk, Jóan Karl, Rebekka og Rúni
Aftur í morgun kláraðu føroysku ungdómarnir seg væl í Stórmót ÍR í Reykjavík. Tað varð ikki væntað, at tey fóru at klára seg eins væl, sum í gjár, men aftur í dag fingu øll fýra heiðursmerki. Ein gull, 2 silvur og ein bronsa, so samanlagt vunnu føroysku ungdómarnir 3 gull, 4 silvur og 1 bronsuheiðursmerki.
Rebekka Fuglø vann bronsu á 200m teininum við tíðini 29,18 sek. Í hennara aldursbólki luttóku 32 gentur í 13-14 ára aldrinum.
Rúni Seloy vann sær eitt silvurheiðursmerki eisini á 200m teininum við tíðini 27,90 sek. Í hansara aldursbólki luttóku 25 dreingir í 13-14 ára aldrinum.
Bjørk Herup Olsen vann eisini silvurheiðursmerki. Hon luttók á 400m teininum fyri gentur 15-16 ár. Tíðin hjá Bjørk varð 66,55 sek, sum samstundis er føroyskt met innandura hjá kvinnum.
Jóan Karl Joensen, sum ígjár kláraði kravið til Oyggjaleikirnar á Rodos í summar, vann gull á 400m teininum hjá monnum við tíðini 54,17 sek og er tíðin eisini innandura met hjá monnum.


text:
Til handils
Norröna hevur ein nýmótans og fjølbroyttan tollfrían handil Sjóbúðin – Tax & Duty Free á dekk 5. Vit bjóða eitt stórt úrval av vanligum tax-free sølulutum, og afturat hesum eitt breitt úrval av føroyskum og íslendskum designvørum. Í handlinum eru fleiri vakrar føroyskar klædnamerkivørur, sum prýða hillarnar. Eisini bjóða vit hondgjørdar lutir og design lutir frá Danmark, Føroyum og Íslandi.
Handilsøkið við luktilsum, smyrsli og tilhoyri er størri og meira nýmótans. Her bjóða vit alt frá smálutum til lutir frá teimum kendastu merkjunum. Vitja okkara stóra øki við víni, rúsdrekka og góðgæti. Shoppingmøguleikarnir eru góðir umborð - og prísirnir sera kappingarførir.Sí Tax & Duty Free faldara


text:
AirportTaxi til og frá Tórshavn DKK 220,00 fyri hvønn. Upp til 3 ferðandi í hvørjum bili. Børn upp til 12 ár DKK 150,00 pr. persón. Sí tær aktuellu komu- og fráferðingar tíðir á Vága Floghavn .. Leigubilar Upp til 4 ferðandi í bilinum DKK 750,00 5 ferðandi í bilinum DKK 875,…
Sightseeing við taxi
Royn okkara sightseeing túrar við taxi kring oyggjarnar. Explore unique Locations by Taxi. Kirkjubø km 28. Estimatet time 1 hour. DKK. 550,-. Sornfelli + Norðadalsskarð km 38. Estimatet time 1 hour. DKK. 550,-. Bø + Gásadalur km 114. Estimatet time 3 …
Bílegg taxi
Bílegg tín taxa, antin her á síðuni beinleiðis ella við okkara taxi App. Koyring millum bý og bygd kann bíleggjast beinleiðis á okkara síðu, tað er lætt og ómakaleyst at bíleggja ein taxi túr td. frá bygd og til havnar. …


text:
Vánalig viðurskifti við bátadráttin í Klakksvík
Í Klakksvík eru nógv fólk ið eiga bát. Nógv hava eisini bát á vogni og eru tí fulkomuliga bundin av at vit hava ein vælfungerandi bátadrátt í Klakksvík
Eg havi skrivað bræv til kommununa viðvíkjandi viðurskiftunum við bátadráttin í Klakksvík, eg fekk einki svar og einki bleiv gjørt. Eisini havi eg tosað við formannin í Havna- og vinnunevndini um viðurskiftini við bátadráttin í Klakksvík – Eftir tað eru viðurskiftini blivin verri. Eg haldi tí, at tíðin er búgvin til at skriva eitt lesarabræv.
Men misskil meg ikki, sjálvur drátturin er ein tann besti í FO. Tað einasta ein kann finnast at sjálvum dráttinum er at hann er nakað stuttur, og um summari tá nógvur tari er, er skjótt att bakka útav. Serliga í fjøru. Tað er ómøguligt at síggja hvar drátturin endar fyri øllum tara. Og tað eru nógv sum hava bakka útav bátadráttinum í Klakksvík. Tí kundi man gjørt eina gátt, so man merkti at man er komin til endan á dráttinum. Ella í minsta lagið eitt frámerkið á kaiina. Men hesin drátturin er nýggjur. Áðrenn hann var eingin dráttur í Klakksvík. Bert ein lítil sum var við kappróðrarneystið. So lítið hevur ein bátadráttur verið ræðfestur av kommununi.
Tað sum er at finnast at er serliga at tað er torført at brúka dráttin, tí órudd og bilar standa fyri. Og har legst aftrat fyri hvørt ár sum gongur. Í ár eru tveir 1000 L dunkar og trolútgerð komin har. Fyrr í vikuni tá eg flotaði bátin stóð eisini ein bilur parkeraður frammanfyri óruddi. Og tíðskil var tað enn torførari at brúka dráttin. Og ein sum ikki dugur væl at bakka og venda samstundis, hevði ikki klára at flota nakran bát tann dagin.
Trupuleikin við parkering havi eg longu nevnt. Tað er tann stórsti trupulleikin. Har má markerast á vegin “Eingin parkering” frammanfyri dráttin. So kann man melda bilarnir sum parkera har.
Øll sum flota ein bát spula vognin so hann ikki rustar. Sama er galdandi tá man tekur bátin upp, tá má man eisini starta motorarnir í feskvatni. Men eingin spulislanga er við dráttin í Klakksvík. Ikki tí, tríggir kránar eru har, við vatni. Sí mynd niðanfyri:
Sjálvt úti í Heysti er spulislanga, men ikki í fiskivinnuhøvuðsstaðinum. Eg havi informera kommununa um hetta í áravís - at eingin spulislanga er. Men sum eg skilji tað so hevur Jógvan Skorheim brúkt allar pengarnir.
Loysnin er simpul. Fjerna alt órudd og oljutangan, og markera á vegin at har er ólógligt at parkera (har reyða strikan er). Ein gátt eigur at verða gjørd har drátturin endar, so fólk ikki bakka útav. Spulislanguna eisini. Eg vil hervið heita á Klakksvíkar Kommunu at um at fáa hesu viðurskifti uppá pláss. Ein bátadráttur er sum ein vegur. Hann skal ikki blokerast, men haldast fríður fyri bilum og óruddi. Í dag eru nógv fólk í Klakksvík ið hava bát á vogni. Og drátturin verður brúktur dagliga.


text:
- Forskúlatilboðið í Nes kommunu víðkað
- Fyrireiking av spæliplássi og úti fitness á Svangaskarði
- Ókeypis U21 landsdystur á Svangaskarði
- Gøta millum Undir Nesinum og Saltnes
- Kirkjukórið byrjar aftur venjingarnar
- Svimjihylurin er opin aftur
- Flot: Nú byrja venjingarnar aftur
- Vøggustovan: Frá móttøkuni
- Móttøka í nýggju vøggustovuni
- 1. skúladagur hjá 23 børnum
- Vøggustovan letur upp ídag
- Skúlin byrjar aftur mánadagin
- Ternan í bestu deildini komandi kappingarár
- Bátafelagið aðalfund
- Skrivistovan verður stongd frá 25. juli til og 8. august
- Ung í arbeiði 2016
- Fyrilestur í Undirhúsinum á Toftum
- Fimleika- og svimjuhøllin komandi vetur
- Fólkatalið og skattainntøkan er vaksandi
- Asfaltering í ár
- Svimjihylurin er stongdur í summarfrítíðini
- Ársroknskapur og frágreiðing fyri 2015
- Barnaleikir á Svangaskarði
- Katrin Poulsen 30 ára starvsdag


text:
Corniskt mál
Corniskt ella Kornbretskt (corniskt: Kernowek ella Kernewek) hoyrir til Brythonisku málini. Corniskt, ið søguliga varð tosað í Cornwall, doyði út í 18'du øld, og seinasti persónur ið hevði corniskt sum móðurmál, sigst hava verið Dorothy Pentreath ið doyði í 1777.
Í 19'du øld kyknaði tjóðskaparkenslan í Cornwall, og í 20'du øld varð farið undir at afturlívga corniska tungumálið út frá varðveittum tekstum frá miðøldini. Í dag eru um 3.500 fólk ið hava kunnskap til corniskt, men bert eini 200 duga tað flótandi. Nøkur børn vaksa nú eisini upp við corniskum sum móðurmáli.
Í miðøld, meðan corniskt framvegis var høvuðsmálið í Cornwall, vórðu drama skrivað á corniskum. Í dag verður aftur skrivað á corniskum, kendasti rithøvundurin er Tim Saunders. Eisini finnast tónleikabólkar, so sum Skwardya og Krena ið syngja á corniskum.
Tekst dømi[rætta | rætta wikitekst]
Yma pub den genys frank hag equal yn dynyta hag yn gwyryow. Ymons y enduys gans reson ha keskans hag y tal dhedhans omdhon an eyl orth y gela yn sperys a vredereth.
Artikul 1 í Altjóða yvirlýsing av mannarættindum
Agan Tas ni, eus y’n nev,
bennigys re bo dha hanow.
Re dheffo dha wlaskor,
Dha vodh re bo gwrys y’n nor kepar hag y’n nev.
Ro dhyn ni hedhyw agan bara pub dydh oll,
ha gav dhyn agan kammweyth
kepar dell evyn nyni
dhe’n re na eus ow kammwul er agan pynn ni;
ha na wra agan gorra yn temptashyon,
mes delyrv ni dhiworth drog.
Rag dhiso jy yw an wlaskor,
ha’n galloes ha’n gordhyans,
bys vykken ha bynari.
Yndella re bo!|
Pader Agan Arloedh|Faðir Vár bønin


text:
Í dag í bítandi kulda, vindi og til tíðir regn- og heglingsæl var dystur við Stórá, har okkara 1. deildar lið skuldi taka í móti 07 Vestur.
Vágamenn høvdu, eins og vit, vunnu fyrsta dystin í ár. Hetta kombinerað við, at 07 Vestur er at rokna sum ein av kandidatunum til uppflytingarplássini gjørdi at stórur spenningur var um dystin.
Men hóttanin bleiv av ongum og vágamenn høvdu ikki nógv at bjóða, tá tað kom til stykkis.
Páll byrjaði við hesum 11 í einum 4-5-1:
Ivan
Jákup – Martin – Teitur O. – Eirikur
Aron – Rógvi – Teitur – Heini – Ragnar J.
Ragnar T
Á bonkinum vóru: Óli, Carl, Arthur, Mikkjal og Jonhard
Dysturin byrjaði, og var sum heild, ikki serliga væl spældur, men hetta skal síggjast í ljósið av, at tað enn er tíðliga í kappingarárinum og eisini var nógvur vindur, ið ikki hevur gjørt tað lættari at spæla tiki taka ella hvat nú skal eita.
Í fyrstanini vóru ikki nógvir møguleikar, men kanska við eitt sindur av hepni hevði Ragnar Tausen kunna lagt TB framum, tá hann varð spældur inn um verjuna hjá vágamonnum av Teituri Justinussen. Tíverri fyri Ragnar og TB fór bólturin útav vøllinum eftir at hann annars var farin framvið málmanninum hjá 07 Vestur.
Hol kom á tá 40 minuttir vóru farnir. TB fær eitt fríspark millum miðjuna og sekstanmeturin hjá 07 Vestur og Rógvi Joensen skal taka sær av tí, hann hugsar optimistiskt at við eitt sindur av hjálp frá vindinum, so kundi hetta lata seg gera. Hann skýtur eitt drønandi hart skot, málmaðurin fær ikki beint bóltin nóg væl burtur og tað endar við at Teitur Justinussen fær blaka seg fram og stútar bóltin inn í málið.
So tá farið var til hálvleiks kundi máltalvan, ið var sett upp í gjár, vísa 1-0 til TB.
Stutt eftir at dysturin var bríkslaður í gongd aftur bleiv Arthur settur inn fyri Ragnar Joensen, men tað gingu ikki nógvir minuttir, so mátti Arthur, vegna skaða, lata seg útskifta. Í hansara stað kom Mikkjal, sum við sínum ágrytni og ferð var ein støðu hóttan móti 07 Vestur verjuni.
Tá tað írestaðu 10 minuttir av vanligu leikgongdini kom næsta málið og var hetta eitt sera væl spælt mál, har tá tað kom til stykkis endaði við at Teitur Justinussen kundi trilla bóltin uppá tvørs av sekstanmetrinum yvir til ein púra frían Ragnar Tausen, ið setti bóltin í netið.
Seinasta útskifting í dystinum var gjørd, tá Óli Johannesen kom inn á vøllin. Hann avloysti Aron.
Tá dysturin so gott sum var liðugur, gjørdi Ragnar Tausen enn eitt mál. Hetta var kanska heldur tilvildarligt, tí málmaðurin hjá 07 Vestur mátti gera sítt ítarsta fyri at verja fyri málinum, tá ein av hansara egnu monnum mundi skalla í egið net. Bjargingin var ikki meira enn hálv og so kundi Ragnar koyra hann innum strikuna til endaligu støðuna 3-0.
Ein tryggur og góður sigur fyri okkara felag og jagstranini eftir Effodeildar fótbólt aftur. Sigurin var ongantíð í vanda og 07 Vestur megnaðu ikki av seta okkara lið undir nakað álvarsamt trýst.
Næsti dystur er móti NSÍ við Stórá leygardagin um eina viku.
Myndir
Myndir av dystunum kunnu síggjast umvegis hesa Flickr-leinkjuna.
Tekniskir trupulleikar
Eftir øllum at døma, so er mobildækningurin, tá tað ræður um 3G netið hjá Føroya Tele so mikið veikt við Stórá at tað er trupult hjá einari fartelefon at varðveita streym til ein heilan dyst. Men hetta fær okkum tó ikki at geva skarvin yvir, vit fara at loysa hendan trupulleikan.


text:
Kandidatlesandi við áhuga í altjóða viðurskiftum?
Ert tú kandidatlesandi við áhuga í altjóða viðurskiftum? So ert tú kanska okkara nýggi starvslesandi.
Sendistovan í Reykjavík søkir starvslesandi til fyrru lestrarhálvu 2021.
Sum starvslesandi verður tú partur av dagliga arbeiðinum á sendistovuni og fært innlit í tey mál, ið sendistovan arbeiðir við.
Tann starvslesandi eigur at vera undir hægri útbúgving, og er tað ein fyrimunir at hava lokið prógv á bachelor-stigi.
Starvslestrartíðin er 3-6 mánaðir og arbeiðstíðin er 39 tímar um vikuna. Starvið er ólønt, men viðbót verður latin eftir nøktandi uppihald. Møguleiki er at søkja um ferðastuðul frá Stuðulsstovninum. Stuðul verður veittur til bústaðarútreiðslur.
Kom og luttak á Jobmatch 29. des. kl 12-17. Tann virtuelli Jobmatch pallurin opnar 17. des. Tá kanst tú fara inn og bíleggja JobPrát við luttakarar, tú hevur áhuga í at hitta
#JobmatchFO2020


text:
Starvslesandi til Sendistovur Føroya
Sendistovur Føroya
Løgmansskrivstovan samskipar umsóknir frá lesandi, sum vilja verða starvslesandi (stagiare) á sendistovum Føroya í London, Brússel, Keypmannahavn, Reykjavík, Moskva og Beijing.
Umsóknarfreistirnar eru um hálvan mars fyri tey, ið vilja verða starvslesandi seinna hálvár, og um miðjan september fyri fyrra hálvár.
Uppgávur
Tann starvslesandi fær eina høvuðsuppgávu at loysa, sum er tengd at fakligari bakgrund hjá viðkomandi og tørvi hjá sendistovuni. Dømi um eina tílíka uppgávu er at skriva tilfar til heimasíðuna hjá okkum, skriva frágreiðing um ein altjóðafelagskap, skriva lýsing av eini vinnugrein ella líknandi. Harafturat skal tann starvslesandi svara fyrispurningur og leita eftir upplýsingum.
Førleikakrøv
Tann starvslesandi eigur at vera lesandi við hægri háskúla, og er tað ein fyrimunur at hava lokið grundútbúgving á bachelor-stigi.
Starvslesturin kann, um tín útbúgvingarstovnur góðtekur tað, eisini gerast partur av útbúgving tíni.
Umsøkjarar eiga at hava góð samstarvsevni, vera áhitnir, miðvísir, kunna arbeiða sjálvstøðugt og vera til reiðar at royna nýggjar avbjóðingar.
Umsøkjarar eiga harumframt at vera stinnir í føroyskum og enskum máli.